Nombor plat Piala Dunia FIFA dijual dengan harga kira-kira AS$500,000 di Qatar

DOHA, 28 Mei- Jabatan Polis Trafik Qatar telah menjual 50 nombor plat yang mempunyai logo Piala Dunia FIFA Qatar 2022 semasa lelongan dalam talian dengan nombor termahal dijual pada harga 1.8 juta riyal Qatar (AS$495,000), lapor Sputnik.Menurut jabatan itu semalam, nombor plat berkenaan akan mula dipasang pada Jun.Lelongan plat nombor khas kenderaan amat popular di negara-negara Teluk. Lapan tahun lalu, nombor plat "333355" dijual dengan harga 200 juta riyal (AS$55 juta).

Pembeli perlu membuat pembayaran dalam masa dua hari, jika gagal mereka akan dikenakan denda dan dilarang membuat lagi pembelian.


26 dilapor hilang, 17 berjaya diselamatkan dalam tragedi feri karam di Indonesia

MAKASSAR, 29 Mei - 26 penumpang dilaporkan hilang selepas feri dinaiki kehabisan minyak dan karam dalam cuaca buruk di luar pantai Indonesia.Feri membawa 43 penumpang itu dilapor karam di Selat Makassar dan misi mencari dan menyelamat telah dilancarkan melibatkan 40 anggota pihak berkuasa Indonesia. Menurut Ketua Agensi Mencari dan Menyelamat Indonesia (BASARNAS), Djuanidi, setakat ini 17 penumpang berjaya diselamatkan oleh dua bot tunda yang melalui lokasi kejadian.

"Tujuh belas orang telah diselamatkan hidup-hidup oleh dua bot tunda yang sedang melaluinya. Kami telah mengerahkan pasukan penyelamat untuk mencari mangsa yang hilang," katanya.Tambah Djuanidi, pasukan penyelamat terus mempertingkatkan usaha mengesan mangsa yang masih selamat termasuk penumpang hilang.Kes feri karam itu telah menambah satu lagi insiden marin di Indonesia selepas lebih 800 orang terkandas selama dua hari di Nusa Tenggara Timur, minggu lalu sebelum berjaya diselamatkan. Pada 2018, 150 orang maut apabila sebuah feri karam di salah satu tasik paling dalam di dunia di pulau Sumatera.-AFP


Bocor rahsia negara, bekas menteri, ketua polis Djibouti dijatuhi hukuman penjara

MOGADISHU, 28 Mei- Mahkamah di Djibouti, Afrika timur menjatuhkan hukuman penjara tiga tahun kepada seorang bekas menteri belanjawan dan bekas ketua polis kerana kesalahan membocorkan perbualan sulit antara presiden dan komander tentera, lapor media kerajaan semalam.Perbuatan Bodeh Ahmed Robleh dan Abdillahi Abdi Farah itu adalah salah di sisi undang-undang, lapor Agensi Anadolu memetik kenyataan pejabat pendakwa raya.Farah, bekas ketua polis, ditahan awal tahun ini atas dakwaan terlibat dalam rampasan kuasa terhadap Presiden Ismail Omar Guelleh yang memerintah negara itu sejak 1999 dan satu daripada pemerintah paling lama berkhidmat di Afrika.

Dua lagi pegawai lain turut dijatuhi hukuman penjara lima tahun kerana membocorkan rahsia negara.


Korea Utara tambah pelitup muka, vaksin sebelum lapor kes rasmi

BEIJING 28 Mei- Korea Utara dilapor menambah pelitup muka dan vaksin dari China, beberapa bulan sebelum melaporkan secara rasmi kes pertama COVID-19.Menurut data perdagangan yang dikeluarkan Beijing, sebelum pengumuman itu, Korea Utara telah mula menyimpan stok.Data menunjukkan Korea Utara tiba-tiba mengimport berjuta-juta pelitup muka, 1,000 ventilator, dan vaksin dari China, beberapa bulan sebelum ia mengakui wabak COVID-19 rasmi pertamanya.Namun tidak diketahui sama ada Korea Utara telah menjalankan sebarang kempen vaksin COVID-19.

Dari Januari hingga April, China mengeksport vaksin tidak dikenal pasti, pelitup muka, termometer serta bekalan makmal yang boleh digunakan dalam kit ujian COVID-19 kepada jirannya itu.Korea Utara menutup sempadannya untuk hampir semua perdagangan sepanjang pandemik, dan hanya baru-baru ini membenarkan aliran bekalan serta produk ke negara itu dengan kereta api dan kapal dari China. - REUTERS


Iran panggil perwakilan Greek, bantah rampasan kapal minyak

KARYSTOS, 28 Mei- Kementerian Luar Iran memanggil perwakilan Greek di Tehran sebagai membantah tindakan merampas kapal minyak negaranya.Tindakan rampasan itu dianggap sebagai perbuatan penyamun antarabangsa.Pertubuhan Pelabuhan dan Maritim (PMO) Iran dalam kenyataan sebelum ini berkata, rampasan itu disifatkan sebagai tindakan lanun dan melanggar peraturan antarabangsa.PMO menuduh pihak berkuasa Greek menghalang kapal Iran daripada berlayar sebelum merampas muatan kargo.Media tempatan melaporkan kapal berkenaan didakwa dirampas hampir tujuh minggu lalu di Greek.

(Kapal tangki minyak berbendera Liberia Ice Energy memindahkan minyak mentah dari kapal tangki minyak berbendera Iran Lana, di luar pantai Karystos, di Pulau Evia, Greek / Foto REUTERS)

Tindakan dibuat atas arahan Jabatan Kehakiman Amerika Syarikat (AS) selepas menganggap kapal itu mempunyai kaitan dengan sekatan ke atas aset Rusia.Terdapat juga laporan mengatakan kapal berkenaan ditahan kerana masalah mekanikal dan terbabit penyeludupan minyak.- REUTERS


WHA terima laporan Keadaan Kesihatan Palestin tanpa sebarang pindaan

GENEVA, 27 Mei- Perhimpunan Kesihatan Dunia (WHA) ke-75 sebulat suara menerima keputusan mengenai Keadaan Kesihatan di Wilayah Palestin yang diduduki termasuk di Baitulmaqdis timur dan Golan, Syria.Ia hasil laporan salah satu jawatankuasa pada persidangan itu yang diluluskan tanpa sebarang pindaan.Keputusan itu dibacakan Menteri Kesihatan, Khairy Jamaluddin yang juga Naib Presiden WHA ke-75.

(Khairy Jamaluddin ketika mempengerusikan sidang WHA ke-75, di Geneva, hari ini)

"Resolusi pertama bertajuk Skala Taksiran 2022-2023, manakala resolusi kedua bertajuk 'Status Kutipan Sumbangan Capaian yang menggunakan Artikel ke-7 dalam perlembagaan,"Sekali lagi saya bawa untuk perhatian Perhimpunan Kesihatan sama ada untuk menerima keputusan, akhirnya dua resolusi tersebut diterima tanpa sebarang bantahan," jelasnya ketika mempengerusikan sidang WHA hari ini.WHA Ke-75 berlangsung mulai 22 hingga 28 Mei 2022 di Geneva, Switzerland.Ia bertemakan ‘Health for Peace, Peace for Health’.


MOSCOW, 27 Mei - Rusia berkata pada Jumaat ia sedang berusaha meningkatkan pengeluaran bijirinnya untuk dieksport pada musim akan datang.

Pengumuman dibuat ketika dunia berhadapan krisis makanan yang diburukkan lagi oleh kempen ketenteraan Moscow di Ukraine.

Tindakan ketenteraan dan sekatan yang dikenakan Amerika Syarikat AS dan sekutunya terhadap Rusia telah menyebabkan bekalan global bijirin, gandum dan komoditi lain terjejas.

Rusia dan Ukraine sahaja menghasilkan 30% daripada bekalan gandum global.

"Pada musim semasa (2021-2022) kami telah mengeksport lebih 35 juta tan bijirin, termasuk 28.5 juta tan gandum," kata Menteri Pertanian Dmitry Patrushev dalam forum bijirin Rusia di sini.

(Dmitry Patrushev menyatakan Rusia berusaha tingkatkan eksport bijirin, atasi krisis makanan global/Laman rasmi Presiden Rusia)

Lagi berkaitan isu samaRusia tawar bantuan selamatkan krisis makanan dunia

Tambah beliau, sebelum akhir musim pada 30 Jun, jumlah eksport diunjurkan melebihi 37 juta tan.

“Pada musim akan datang (bermula 1 Julai 2022) kami menganggarkan potensi eksport bijirin kami pada 50 juta tan,” katanya.

Barat menuduh Kremlin menggunakan komoditi makanan sebagai senjata semasa operasi ketenteraannya di Ukraine.

Rusia juga didakwa mencuri bijirin Ukraine dari wilayah yang dikuasai tenteranya.

Rusia menafikan dakwaan itu dan menawarkan untuk mewujudkan koridor eksport di Ukraine sekali gus membantu mengelak krisis makanan global, jika sekatan antarabangsa yang dikenakan terhadap Moscow dihapuskan. -AFP


Rusia tawar bantuan selamatkan krisis makanan dunia

MOSCOW, 27 Mei- Rusia sedia menyelamatkan dunia daripada terus dihimpit krisis makanan.Presidennya, Vladimir Putin berkata, Rusia sedia memberi sumbangan besar menangani isu tersebut sekiranya negara-negara Barat menarik balik sekatan ke atas Moscow.Menurut Putin, antara langkah awal yang akan diambil adalah menjaga keselamatan pengemudian, termasuk pembukaan koridor kemanusiaan untuk kapal-kapal awam keluar dari pelabuhan Azov dan Laut Hitam.

Ia membolehkan pembekalan baja, gandum yang menyumbang 30 peratus bekalan dunia dan komoditi lain dari Rusia dan Ukraine dapat dibekalkan keluar.Presiden Rusia itu juga menolak dakwaan negara itu wajar dipersalahkan atas krisis bekalan makanan pada pasaran global, sambil menyifatkan tuduhan tersebut sebagai tidak berasas.Rusia dikenakan sekatan selepas Putin mengarahkan tentera Rusia mencerobohi Ukraine pada 24 Februari lalu. -AFP

Berita berkaitanPutin gembira banyak syarikat asing tinggalkan Rusia, beri peluang peniaga tempatanBank Rusia turunkan faedah perbankan


Imran Khan beri masa enam hari kerajaan baharu umumkan tarikh pilihan raya

ISLAMABAD, 27 Mei- Bekas Perdana Menteri Pakistan, Imran Khan memberi tempoh enam hari kepada pemerintah negara itu untuk mengumumkan tarikh pilihan raya baharu.Ini setelah beliau membatalkan bantahannya di Islamabad menyusuli pertempuran antara polis dan penyokongnya.Sebelum itu, pemerintah Pakistan meminta bantuan tentera untuk melindungi bangunan-bangunan penting yang terletak di zon selamat di Islamabad, lokasi penyokong Imran berkumpul.

Ketua Parti Tehreek-e-Insaf itu berkata, beliau mahu mengelak konfrontasi dengan polis dan pasukan keselamatan.Imran juga memberitahu beliau sedia kembali ke Islamabad jika pemerintah tidak mengumumkan tarikh pilihan raya baharu dalam tempoh dimintanya.Dalam kekecohan dan keganasan di Karachi dan dua lokasi lain Rabu lalu menyebabkan lima pekerja parti terbunuh. -AFP


'Ramuan Cinta Abadi' jadi nama program vaksin Korea Utara

PYONGYANG, 27 Mei- Presiden Korea Utara Kim Jong-un menongkah arus dengan memberi nama program vaksinasi Korea Utara dengan nama romantis iaitu 'Ramuan Cinta Abadi'.Ini berlaku ketika negara dunia menamakan program imunisasi COVID-19 sebagai Program Vaksinasi Kebangsaan.Bagaimanapun, setakat ini, program vaksin COVID-19 Korea Utara itu hanya tersedia untuk tentera dan pekerja projek pembinaan negara.Program vaksinasi Ramuan Cinta Abadi Korea Utara dimulakan dengan kerjasama media kerajaan yang mempromosikan program itu; sebuah hadiah 'mesra' Jong-un.

Radio Free Asia melaporkan, pelbagai mesej dan propaganda politik dimainkan termasuk menyebut ia suntikan vaksinasi cinta dari yang mulia iaitu merujuk kepada Jong-un.Dalam pada itu, media juga memaklumkan, permulaan program vaksinasi COVID-19 untuk rakyat akan diumumkan dalam masa terdekat.Sementara itu, Pegawai kesihatan di Pyongyang giat melakukan pemeriksaan air sungai bagi mencegah penyebaran COVID-19.Ia bagi menjamin keselamatan dan kebersihan air minuman daripada dicemari wabak. -AFP


China ikrar tanam 70 bilion pokok menjelang 2030, sahut inisiatif WEF

DAVOS, 27 Mei- China berikrar untuk menanam dan memulihara 70 bilion pokok menjelang 2030.Ini sebagai menyahut inisiatif Forum Ekonomi Dunia (WEF) mengenai penanaman pokok sebanyak satu trilion di seluruh dunia.Keputusan itu diumumkan oleh perwakilan khas China bagi perubahan iklim, Xie Zhenhua, ketika berucap pada sesi bertajuk "Lindungi Planet Kita dan Umat Manusia" pada Forum Ekonomi Dunia, (WEF) 2022 di Davos, Switzerland.

(Perwakilan khas China, Xie Zhenhua ketika berucap pada Forum Ekonomi Dunia, (WEF) 2022 di Davos, Switzerland bertajuk "Lindungi Planet Kita dan Umat Manusia"/AFP)

China menyifatkan komitmen itu sebagai satu tanggungjawab untuk menghijaukan planet, memerangi perubahan iklim serta meningkatkan kemampuan hutan menyerap dan menyimpan karbon.Ia juga bertepatan dengan ikrar Presiden Xi Jinping pada 2020 untuk memastikan China mencapai matlamat puncak pelepasan karbon menjelang 2030 dan neutral karbon sebelum 2060.China akan mengambil langkah-langkah konkrit untuk menterjemahkan iltizam berkenaan.Antaranya termasuk menggubal dasar, mengubah pengeluaran tenaga dan memelihara simpanan karbon hutan dengan kepelbagaian semula jadinya. -AFP


Putin gembira banyak syarikat asing tinggalkan Rusia, beri peluang peniaga tempatan

MOSCOW, 26 Mei- Presiden Vladimir Putin gembira apabila beberapa syarikat asing meninggalkan Rusia kerana syarikat tempatan boleh mengambil alih perniagaan mereka.Malah, beliau memberi amaran kepada Barat bahawa Moscow masih akan mencari jalan untuk memperoleh teknologi canggih dan barangan mewah.Sejak perang, sebilangan besar pelabur asing utama antaranya Shell, McDonald’s dan BP yang bertindak menghentikan operasi mereka ketika Rusia menghadapi penguncupan ekonomi paling teruk sama seperti ketika keruntuhan Soviet.

(Pelabur asing seperti McDonald's antara yang mengentikan operasi di Rusia /AFP)

Putin berkata, Rusia masih memerlukan akses kepada teknologi ekonomi termaju .Namun beliau tidak menjelaskan bagaimana Rusia akan mencari jalan untuk mengekalkan akses kepada komponen dan perisian barat.Beliau juga tidak menafikan perniagaan negara menghadapi masalah terutamanya dalam bidang rantaian bekalan dan pengangkutan. Bagaimanapun katanya situasi itu membantu Moscow dalam satu cara untuk menjadi lebih kuat. -AFP


Asia Barat bakal berdepan ribut pasir sepanjang minggu ini

TEHRAN, 27 Mei- Amaran ribut pasir dikeluarkan di merata rantau Asia Barat, sepanjang minggu ini.Ia melibatkan negara-negara seperti Iran, Arab Saudi Iraq, Syria dan Arab Saudi.Di Iran, banyak sekolah dan pejabat pemerintah ditutup dengan pihak berkuasa menyeru orang ramai agar kekal di rumah disebabkan kadar pencemaran udara yang berbahaya untuk semua golongan usia.Ibu kota Tehran dikategorikan antara bandar yang paling tercemar di dunia.

Keadaan diburukkan lagi oleh ribut pasir yang berasal dari Iraq dan Syria.Sementara itu di Arab Saudi, jabatan kaji cuaca juga mengeluarkan amaran tentang ribut pasir di ibu kota Riyadh, selain di bandar-bandar Madinah, Yanbu dan Al-Ula.Bulan ini saja, seribu 200 orang dirawat di hospital-hospital Saudi, akibat sesak nafas.Ribut pasir turut menjejas Iraq, Syria dan Kuwait sejak sebulan lalu.Satu kematian akibat ribut pasir turut dilaporkan di Iraq manakala tiga orang juga maut di Syria. -AFP


Ucapan Blinken ‘’memburukkan” China - Beijing

(Blinken ketika berucap mengenai China di Auditorium Jack Morton di Universiti Washington pada 26 Mei 2022/AFP)

BEIJING, 27 Mei- Kementerian Luar China mendakwa Setiausaha Negara, Amerika Syarikat (AS), Antony Blinken sengaja memburuk-burukkan China semasa menyampaikan ucapan berhubung usaha mengimbangi pengaruh Beijing.

Ucapan Blinken itu menyentuh beberapa perkara seperti, “menyebar maklumat palsu, membesar-besarkan pengaruh China, mencampuri hal ehwal dalaman China serta memburukkan dasar dalam dan luar China," kata jurucakap Kementerian Luar, Wang Wenbin dalam siding media di Beijing.

China berdepan beberapa amaran dari AS dan sekutu Barat sejak akhir-akhir ini tentang pengaruhnya yang semakin berkembang dalam cita-cita China menguasai dunia.

Dalam ucapan terbuka pada Khamis, Blinken memberi amaran kepada China tentang niat untuk membentuk semula “orde antarabangsa” dan mempertahankannya.

Blinken turut mendakwa Beijing telah meningkatkan ketegangan di Taiwan – negara yang diperintah secara demokrasi dan China menganggap sebagai wilayah “suci” serta menyatakan Beijing telah "memutuskan hubungan Taiwan dengan negara-negara di seluruh dunia serta menyekat negara itu daripada menyertai organisasi antarabangsa."

Wang pada Jumaat berkata, China kekal dan tegas menentang ucapan Blinken; menunjukkan Washington berusaha untuk "mengawal dam menyekat pembangunan China serta berusaha mengekalkan pengaruh “hegemoni” atau dominasi sesebuah negara ke atas negara lain dan kuasa AS." –AFP

(Jurucakap Kementerian Luar China, Wang Wenbin dalam sidang media di Beijing/Fail AFP)


Bermula 10 Jun, 98 negara dan wilayah dibenar masuk ke Jepun

TOKYO, 27 Mei - Jepun mengumumkan akan membuka pintu sempadan negara kepada pelancong di 98 buah negara dan wilayah bermula 10 Jun, selepas dua tahun penutupan pintu sempadan akibat pandemik COVID-19.Bagaimanapun, ia hanya dibenarkan kepada pelancong yang datang secara berkumpulan.Keputusan dibuat selepas kerajaan pada minggu lalu, membenarkan lawatan kumpulan kecil pelawat dari Amerika Syarikat, Australia, Thailand dan Singapura mulai bulan ini.

Semalam, kerajaan negara itu menyemak semula kawalan sempadan. Negara dan wilayah yang dibenarkan termasuk Amerika Syarikat, Britain, Perancis, Sepanyol dan Malaysia.

Negara itu juga akan memperluaskan bilangan lapangan terbang yang menerima penerbangan antarabangsa kepada tujuh termasuk Naha di Wilayah selatan Okinawa dan New Chitose berhampiran Sapporo di utara Hokkaido.

Semua ketibaan perlu diuji negatif sebelum melakukan perjalanan ke negara itu. Kumpulan pelancong juga bertanggungjawab mematuhi arahan pemakaian pelitup muka dan arahan-arahan lain yang berkaitan.Perdana Menteri Jepun Fumio Kishida berkata beliau mahu melonggarkan langkah kawalan sempadan. Bagaimanapun, langkah kawalan diteruskan dengan sokongan orang ramai terhadap sekatan semasa.Pada 2019, Jepun merekodkan 31.9 juta pelawat asing.-AFP


Gempa 6.1 gegar Timor Leste, amaran tsunami dikeluarkan

JAKARTA, 27 Mei- Gempa bumi 6.1 magnitud melanda Timor Leste pagi ini. Kajian Geologi Amerika Syarikat (USGS) melaporkan gempa berlaku pada kedalaman 51.4 kilometer dari hujung bahagian timur Timor Leste dan Indonesia.

Sistem Amaran dan Tebatan Tsunami Lautan Hindi (IOTWMS) telah mengeluarkan amaran tsunami di kawasan serantau lautan itu.

Kumpulan pemerhati tsunami menasihatkan gempa berisiko menjejaskan kawasan di Lautan Hindi.

Timor Leste tereletak dalam kawasan Lingkaran Api Pasifik (Ring of Fire) iaitu kawasan yang terletak mengelilingi Lautan Pasifik menyaksikan wilayah itu kerap dilanda gempa bumi.

Pada Februari lalu, gempa 6.2 magnitud melanda wilayah Sumatera, Indonesia menyebabkan belasan penduduk mati.

Baca jugaGempa bumi Wilayah Sumatera Barat, tujuh maut

Pada 2004, gempa 9.1 magnitud menggegar pantai Sumatera dan mencetuskan tsunami kuat, membunuh 220,000 penduduk di kawasan terjejas, termasuk kira-kira 170,000 penduduk Indonesia.

Timor Leste dihuni kira-kira 1.3 juta penduduk dan merupakan negara Asia Tenggara paling “muda”, baru-baru ini menyambut ulang tahun kemerdekaan ke-20.

Bekas negara jajahan Portugis itu mendapat kemerdekaan dari Indonesia pada Mei 2002.

Sementara itu, Badan Meteorologi, Klimatologi, dan Geofisika (BMKG) melaporkan gempa 6.5 magnitud itu berpusat di kawasan laut 85 kilometer Barat Daya Maluku dengan kedalaman 104 kilometer. -AFP


WHO gesa tingkat pengawasan, bendung Cacar Monyet

GENEVA, 27 Mei - Kira-kira 200 kes disahkan dan lebih 100 kes lagi disyaki jangkitan Cacar Monyet, dikesan di luar daripada negara yang biasanya mengalami penularan penyakit tersebut.Pertubuhan Kesihatan Sedunia (WHO) pada Khamis, menggesa negara serata dunia meningkatkan pengawasan bagi membendung penularannya.Pakar Epidemiologi Kanan WHO, Maria Van Kerkhove berkata setakat ini kes telah dikesan di lebih 20 negara bukan endemik. Tambahnya, agensi itu menjangkakan jumlah tersebut akan meningkat.

Katanya, usaha pengawasan penting kerana perebakan cacar monyet boleh dibendung di negara bukan endemik.

"Kami menjangkakan lebih banyak kes akan dikesan. Kami meminta negara meningkatkan pengawasan. Ini adalah keadaan yang boleh dibendung. "Ia akan menjadi sukar, tetapi ia adalah keadaan yang boleh dibendung di negara bukan endemik" katanya menerusi taklimat secara dalam talian.Cacar Monyet adalah endemik di negara-negara Afrika seperti Cameroon, Republik Afrika Tengah, Republik Demokratik Congo, dan Nigeria.Penularan wabak tersebut baru-baru ini, di negara bukan endemik telah menimbulkan kebimbangan. Kadar kematian akibat penyakit itu adalah kira-kira satu peratus.-REUTERS


EU beli vaksin, usaha bendung Cacar Monyet

BRUSSELS, 27 Mei - Kesatuan Eropah (EU) kini dalam usaha mencari alternatif terbaik membendung penularan wabak Cacar Monyet yang kian menunjukkan peningkatan di benua tersebut.Usaha itu termasuk membeli vaksin secara berpusat dalam kalangan negara anggota menerusi pihak Berkuasa Kesiapsiagaan dan Tindak Balas Kecemasan Kesihatan Eropah (HERA). Agensi penyakit EU berkata Cacar Monyet di seluruh dunia kini sebanyak 219 kes.Jurucakap EU, Stefan De Keersmaecker memaklumkan, 27 negara anggota bersetuju membenarkan HERA mendapatkan vaksin wabak itu dalam masa terdekat.

"Prosedur tepat akan ditentukan dengan negara anggota dalam beberapa hari akan datang", katanya. Setakat ini, Britain melaporkan angka tertinggi iaitu sebanyak 71 kes, diikuti Sepanyol 51 kes dan Portugal 37 kes. Ini menjadikan jumlah keseluruhan kes wabak mencecah 219, meningkat lima kali ganda dalam tempoh seminggu.

"HERA sememangnya bekerjasama dengan negara anggota dan dengan pengeluar untuk mendapatkan vaksin dan terapeutik untuk Cacar Monyet", menurut De Keersmaecker.Walaupun EU sudah mengambil peranan sebagai penyelaras dan pra-pembelian berbilion dos vaksin COVID-19 untuk negara anggotanya, De Keersmaecker berkata situasi Cacar Monyet adalah berbeza."Vaksin Cacar Monyet terhad kepada kes yang sangat spesifik kerana kebolehjangkitan dan risiko daripada virus itu tidak setanding dengan COVID-19," katanya.Pusat Pencegahan dan Kawalan Penyakit Eropah (ECDC) dalam kemas kini pada hari Khamis berkata bahawa walaupun jumlah kes meningkat lima kali ganda sejak seminggu lalu, risiko penularan kekal sangat rendah.


Zelensky tuduh Rusia lakukan 'pembunuhan beramai-ramai' di wilayah Donbas

(Beberapa kampung dan bandar tidak wujud lagi di Donbas, akibat peperangan/GOOGLE)

KIEV, 27 Mei - Presiden Ukraine Volodymyr Zelensky pada Khamis menuduh Rusia menjalankan "dasar pembunuhan beramai-ramai yang jelas" di wilayah Donbas."Serangan Moscow di Donbas boleh menyebabkan wilayah itu tidak berpenghuni," katanya sambil menuduh Rusia mahu menjadikan bandarnya menjadi abu.

."Semua ini, termasuk pengusiran rakyat kita dan pembunuhan beramai-ramai orang awam, adalah dasar pembunuhan beramai-ramai yang jelas dijalankan oleh Rusia," katanya dalam ucapan hariannya yang disiarkan di televisyen.Presiden Rusia Vladimir Putin pada akhir Februari menghantar tentera ke Ukraine, dengan menyatakan kempen itu bertujuan menghentikan "pembunuhan beramai-ramai" penutur bahasa Rusia di negara pro-Barat itu.Pada bulan April, parlimen Ukraine menyokong resolusi yang mendakwa tindakan tentera Rusia di negara itu sebagai "pembunuhan beramai-ramai".Presiden Amerika Syarikat Joe Biden menggunakan ungkapan yang sama, mengatakan Putin nampaknya berniat untuk "cuba menghapuskan bangsa Ukraine".Dakwaan serupa turut disuarakan Perdana Menteri Kanada Justin Trudeau.- AFP


Rusia lancar serangan di lebih 40 bandar Ukraine

KIEV, 26 Mei- Tentera Rusia menyerang lebih 40 bandar di wilayah Donbas di timur Ukraine.Mereka turut mengancam untuk menutup laluan terakhir orang awam yang terperangkap keluar dari kawasan pencerobohan yang memasuki bulan keempat.Selepas gagal menawan ibu negara Ukraine, Keiv atau bandar kedua Kharkiv, Rusia kini cuba mengawal Donbas sepenuhnya melibatkan dua wilayah timur yang dituntut Moscow bagi pihak kumpulan pemisah.Rusia kemudiannya mengerah ribuan tenteranya ke wilayah berkenaan dan menyerang dari tiga arah dalam cubaan mengepung tentera Ukraine yang bertahan di bandar Sievierodonetsk dan Lysychansk.Sekiranya tentera Ukraine di dua kawasan itu berjaya ditumpaskan, seluruh Luhansk akan berada di bawah kawalan Rusia.Pasukan Petugas Bersama angkatan tentera Ukraine berkata, Rusia telah mengebom lebih 40 bandar di Donetsk dan Luhansk, memusnah atau merosakkan 47 kawasan awam, termasuk 38 kediaman dan sebuah sekolah.

Sebanyak 10 serangan musuh berjaya diatasi, dengan empat kereta kebal dan empat dron dimusnahkan serta 62 tentera musuh dibunuh.Presiden Ukraine, Volodymyr Zelensky, berkata Rusia menghantar jumlah tentera yang ramai di beberapa kawasan timur negara itu.Ketika Moscow cuba mengukuhkan cengkaman di kawasan yang sudah ditawan, Presiden Rusia, Vladimir Putin menandatangani satu perintah yang memudahkan penduduk kawasan yang ditawan untuk mendapatkan kewarganegaraan dan pasport Rusia.Semalam, Parlimen Rusia turut memansuhkan had usia perkhidmatan kontrak dalam angkatan tenteranya yang menggambarkan keperluan untuk menggantikan anggota yang terkorban.Mengulas perkara itu, Zelensky menyifatkan langkah Parlimen Russia menunjukkan negara itu sudah tidak memiliki jumlah anggota tentera mencukupi, namun masih memiliki semangat untuk bertempur dan ia mengambil tempoh untuk menghancurkan semangat itu. -AFP


Arab Saudi kekal pendirian haramkan penjualan arak

RIYADH, 26 Mei- Arab Saudi kekal dengan pendirian untuk terus mengharamkan penjualan arak.Menurut Penolong Menteri Pelancongan, Puteri Haifa Mohammed undang-undang berkaitan tidak akan diubah meskipun ketika negara itu sedang dalam usaha menarik kehadiran pelancong.Perkara itu ditegaskan beliau dalam Forum Ekonomi Dunia.Puteri Haifa menegaskan, prinsip negara itu mengenai perkara terbabit adalah jelas.Tambahan lagi, Arab Saudi tidak berdepan masalah untuk menarik kehadiran pelancong ke negara itu.

(Penolong Menteri Pelancongan, Puteri Haifa Mohammed menjelakannya perkara itu dalamForum Ekonomi Dunia yang berlangsung di Davos /AFP)

Malah memaklumkan, minuman keras juga bukan menjadi produk pelancongannya.Justeru, Arab Saudi akan mengekalkan undang-undang sedia ada.Sejak 2018, negara terbbait giat melaksanan reformasi bersifat lebih terbuka bagi mengukuhkan perkembangan ekonomi dan sosialnya. -AFP


Jepun buat persiapan buka pintu sempadan Jun depan

TOKYO, 26 Mei- Kerajaan Jepun sedang membuat persiapan akhir untuk membuka semula pintu sempadan kepada pelancong asing pada Jun, memetik laporan Agensi Berita Kyodo.Sejak Mac, Jepun melonggarkan kawalan sempadan yang dikenakan susulan pandemik COVID-19, dan kini negara ini merancang untuk menambah had ketibaan luar negara kepada 20,000 sehari bermula 1 Jun.Jepun akan menerima pelancong asing berdasarkan kuota, kata sumber itu pada Rabu.Perdana Menteri Fumio Kishida dijangka mengumumkan perkara itu paling awal pada Khamis.

(Perdana Menteri Jepun, Fumio Kishida /AFP)

Jepun satu-satunya anggota Kumpulan Tujuh Negara yang masih belum membuka pintunya untuk kemasukan pelancong asing.Sebagai permulaan, Jepun pada Selasa mula menerima lawatan berskala kecil untuk pelancong yang divaksin dari Amerika Syarikat, Australia, Thailand dan Singapura.Jumlah pelawat asing ke Jepun mencatatkan rekod 31.88 juta pada 2019 dan angka itu menjunam ke paras terendah iaitu 245,900 pada 2021.Jepun menyasarkan untuk menarik sehingga 60 juta pelancong asing pada 2030. -AFP


Bank Rusia turunkan faedah perbankan

MOSCOW, 26 Mei- Rusia menurunkan kadar faedah asas perbankan negara terbabit.Langkah itu dilakukan bagi mengekalkan peningkatan nilai ruble meskipun negara berkenaan berdepan konflik.Menerusi pengumuman baharu itu, kadar faedah asas turun kepada 11 peratus berbanding 14 peratus sebelum ini.Perkara itu diputuskan dalam mesyuarat khas Bank Rusia.Bank pusat itu bagaimanapun mengakui keadaan luaran kekal mencabar dan memberi kekangan kepada aktiviti ekonomi.

Mesyuarat Khas Bank Rusia sepatutnya berlangsung 10 Jun ini, namun menganjurkannya pada saat akhir.Rusia melaksanakan kawalan ketat kepada aktiviti kewangannya sejak berdepan sekatan akibat pendudukannya ke atas Ukraine.Sejak itu mata wang ruble menyaksikan pengkuhan sekitar 30 peratus berbanding dolar amerika.Pengukuhan ruble bukan sesuatu yang diidamkan kerajaan memandangkan ia bakal memberi kesan kepada pendapatan belanjawan dan eksport. -AFP


Polis marin cedera dalam insiden letupan bom dan tembakan di Tak Bai

NARATHIWAT, 26 Mei- Tiga anggota sukarelawan polis marin cedera dalam insiden letupan bom dan berbalas tembak di Pekan Tak Bai semalam yang bersempadan dengan Malaysia.Suspek dipercayai sengaja menjadikan pihak berkuasa sebagai sasaran.Ketua Polis Narathiwat Mejar Jeneral Pol Waesame Salae, berkata kejadian di pos kawalan marin itu berlaku kira-kira pukul 9 malam waktu tempatan.Sekumpulan 10 lelaki dipercayai anggota militan melepaskan tembakan bertubi-tubi dan melontar bom paip ke dari arah daratan dan sungai.Insiden itu berlanjutan selama kira-kira setengah jam.

Kejadian mengakibatkan anggota polis marin yang bertugas cedera terkena serpihan bom.Turut musnah beberapa kenderaan yang berada berhampiran.Jeneral Pol Waesame berkata, satu letupan bom turut dilapor berlaku berdekatan sebuah kedai serbaneka.Bom seberat 20 kilogram itu dipercayai buatan sendiri.Penduduk Pengkalan Kubor, Kelantan dikatakan turut mendengar dengan jelas bunyi letupan bom dan tembakan itu. -AFP


Suspek insiden tembakan rambang di Texas kongsi perancangan di Facebook

TEXAS, 26 Mei- Suspek serangan bersenjata api yang mengorbankan 19 kanak-kanak dan dua dewasa di Texas, Amerika Syarikat ada membuat berkongsi perancangannya di Facebook.Suspek membuat hantaran di laman media sosial itu kira-kira 15 minit sebelum melepaskan tembakan.Gabenor Texas, Greg Abbott memaklumkan sebelum suspek ke sekolah suspek turut menembak muka neneknya.Dia kemudian ke Sekolah Rendah Robb dan melakukan serangan. Bagi melengkapkan siasatan pihak berkuasa bekerjasama dengan syarikat induk Facebook, Meta.

(Suspek kes tembakan di sekolah di Texas, Salvador Ramos /AFP)

Sehari selepas tragedi tembakan di sebuah sekolah di Texas, polis telah menahan susupek selepas menemukan senjata AK-47 dan replika senapang AR-15 dalam keretanya pada Rabu.New York Post melaporkan, polis menangkap lelaki tersebut selepas menerima aduan tentang seorang lelaki mencurigakan membawa objek seperti senapang sedang menuju ke Sekolah Tinggi Berkner. Dalam beberapa minit, polis tiba di sekolah dan mendapati pelajar itu berada di dalam bangunan sekolah.Pelajar itu ditangkap atas dakwaan membawa senjata di kawasan sekolah. -AFP


11 bayi maut dalam insiden kebakaran di wad bersalin

DAKAR, 26 Mei- Sekurang-kurangnya 11 bayi baru lahir, maut dalam insiden kebakaran membabitkan wad bersalin di Senegal.Presiden Macky Sall menerusi ciapan di Twitter memaklumkan, insiden berlaku di sebuah hospital di bandar Tivaouane, kira-kira 120 kilometer dari bandar Dakar.Berita mendukacitakan itu berlaku di wad neonatologi di Hospital Mame Abdou Aziz Sy Dabakh di Tivaouane.Beliau mengucapkan takziah kepada ibu dan keluarga terlibat yang kehilangan bayi mereka dalam insiden berkenaan.Namun, pihak berkuasa tempatan masih belum mengeluarkan sebarangan kenyataan.

Menurut media tempatan, hospital berkenaan baru saja dirasmikan.Kejadian serupa berlaku di bandar utara Linguere pada akhir April lalu apabila kebakaran di hospital dan empat bayi yang baru lahir terkorban.Datuk Bandar, Demba Diop menyatakan kerosakan elektrik berlaku di unit pendingin hawa di wad bersalin hospital berkenaan. -AFP


Dua firma Singapura didakwa, eksport barang ke Korea Utara

(PM Singapura, Lee Hsien Loong ketika berucap pada Persidangan Antarabangsa ke-27 Mengenai Masa Depan Asia di Tokyo/Fail AFP)

SINGAPURA, 26 Mei- Dua firma Singapura didakwa atas kesalahan mengeksport wiski, wain dan minuman lain ke Korea Utara, kes terbaharu melibatkan rakyat negara itu yang mengadakan urusan perniagaan secara haram dengan negara rejim itu.

Pyongyang telah dikenakan sekatan berkali-kali termasuk oleh Pertubuhan Bangsa Bersatu, susulan tindakan negara itu menjalankan ujian nuklear dan senjata peluru berpandu balistik. Kerajaan Singapura pula telah menggantung hubungan perdagangan dengan Korea Utara sejak 2017.

Berdasarkan kertas pertuduhan, syarikat 123 Holdings didakwa pada Rabu atas kesalahan membekalkan minuman beralkohol sebanyak lima kali ke Korea Utara, menggunakan pengangkutan melalui China antara November 2016 – Julai 2017.

Barangan tersebut termasuk wiski Chivas Regal dan Johnnie Walker Black Label, vodka Smirnoff dan wain dari Australian, Chili serta Perancis – bernilai lebih $720,000 (Singapura).

Syarikat kedua, 123 Duty Free, dikenakan lima pertuduhan atas kesalahan membekalkan minuman bukan alkohol, termasuk kopi dan susu strawberi, ke Korea Utara dari April hingga Ogos 2018.

Kedua-dua syarikat boleh dikenakan hukuman paling berat jika sabit kesalahan.

Dalam tempoh beberapa tahun kebelakangan ini, terdapat beberapa syarikat dan individu dari Singapura didakwa kerana membekalkan barangan larangan ke Korea Utara.

Pada 2019, mahkamah negara itu mengenakan hukuman penjara hampir tiga tahun terhadap seorang pengarah firma perdagangan kerana membekalkan barangan mewah bernilai AS$4.4 juta, termasuk alkohol dan minyak wangi, ke Korea Utara.

Pada 2016 pula sebuah firma perkapalan Singapura didenda atas penglibatannya dalam cubaan menyeludup senjata era Soviet dan jet tempur dari Cuba ke Korea Utara.

Pada awalnya, syarikat itu didapati bersalah atas dua pertuduhan, tetapi salah satu pertuduhan dibatalkan selepas rayuan dan jumlah denda turut dikurangkan.

Terdahulu, Amerika Syarikat menyatakan akan cuba mengenakan sekatan baharu ke atas Korea Utara di Pertubuhan Bangsa Bersatu (PBB) selepas Kim Jong Un melepaskan tembakan peluru berpandu beberapa jam selepas Presiden Joe Biden manamatkan siri lawatannya ke Asia.

Susulan itu Majlis Keselamatan PBB dilaporkan akan mengundi pada Khamis berhubung permintaan AS itu berhubung resolusi untuk mengenakan sekatan lebih keras terhadap Korea Utara yang dikatakan turut melepaskan peluru berpandu balistik antara benua. -AFP


Zelensky rayu lebih banyak bekalan senjata untuk menang perang di Ukraine

(Volodymyr Zelensky memberi isyarat semasa dia berucap di perhimpunan melalui pautan video semasa acara di luar mesyuarat tahunan WEF di Davos/AFP)

KIEV, 26 Mei - Presiden Ukraine Volodymyr Zelensky mengeluarkan kritikan pedas kepada Barat kerana "tidak melakukan apa-apa" untuk membantu Kiev memenangi perang.Kenyataan keras itu disuarakan ketika pertempuran sengit berlaku di timur Ukraine dan tentera Rusia semakin hampir mengepung bandar perindustrian utama.Menyeru bantuan "tanpa had", khususnya penghantaran senjata berat, Zelensky juga mengecam cadangan supaya perdamaian yang dirundingkan turut melibatkan konsesi wilayah.Di luar bandar Severodonetsk yang kini menjadi tumpuan serangan baharu Moscow di wilayah Donbas, pertempuran adalah "sangat sukar", kata gabenor wilayah Luhansk Sergiy Gaiday."Tetapi pusat perindustrian itu masih belum dikepung," katanya dalam video yang disiarkan menerusi Telegram.Sambil meramalkan minggu yang akan datang bakal menjadi penentu, Gaiday berkata bandar itu berhadapan serangan bertali arus tentera Rusia yang cuba memaksa pasukan keselamatan menyerah kalah.Terdahulu, Menteri Luar Ukraine Dmytro Kuleba memberitahu para hadirin di Forum Ekonomi Dunia di Davos bahawa negaranya amat memerlukan sistem roket pelbagai pelancaran untuk menandingi senjata canggih Rusia dalam pertempuran di Donbas.

(Volodymyr Zelensky dalam video  semasa mesyuarat tahunan Forum Ekonomi Dunia (WEF) di Davos/AFP)

Rayuan itu kemudiannya diulangi Zelensky."Kami memerlukan bantuan rakan kongsi kami terutama sekali, senjata untuk Ukraine. Bantuan penuh, tanpa pengecualian, tanpa had, cukup untuk menang," kata Zelensky dalam ucapan hariannya di Kiev. -AFP


Bela nasib serantau, Malaysia tempelak kuasa besar, gesa Asia terajui dunia berbelah pendirian

TOKYO, 26 Mei- Rantau Asia perlu bersatu dan berstrategi dalam suara perkumpulan menerajui dunia ketika ini yang berbelah pendirian dalam mendepani ancaman tradisional dan bukan tradisional.Keadaan itu mengakibatkan ketidakstabilan ekonomi, kesan rantaian bekalan makanan dan impak perubahan iklim kepada kemakmuran serantau.  Mengambil peluang pentas antarabangsa Nikkei di Tokyo, Jepun yang dihadiri para pemimpin rantau Asia, Perdana Menteri, Datuk Seri Ismail Sabri Yaakob menempelak konflik politik sejagat kuasa besar yang akhirnya memberi kesan langsung kepada negara-negara serantau lain termasuk Malaysia.  Bagi menanganinya, Malaysia menggariskan tiga teras yang boleh memandu rantau ini mendepani dan keluar daripada cabaran-cabaran dihadapi ketika ini.  Perdana Menteri menggesa rakan-rakan rantau Asia untuk memperkasakan integrasi ekonomi serantau, mengukuhkan kerjasama dan mekanisme perundingan serta bermuafakat dalam menangani cabaran perubahan iklim. Gesaan Malaysia itu disuarakan menerusi ucaptama sulungnya pada Persidangan Nikkei Mengenai Masa depan Asia kali ke-27 yang mengetengahkan tema “Mentakrif Semula Peranan Asia dalam Dunia Yang Berbelah Pendirian” di hadapan kira-kira 200 peserta persidangan. Beliau memberi contoh konflik politik yang melanda Ukraine, perang perdagangan Amerika Syarikat-China serta pandemik COVID-19, yang telah memberi tekanan pelbagai kepada negara serantau. "Malah ketika negara kuasa dunia dan syarikat multinasional kalut akibat kekurangan semikonduktor dan mikrocip yang menjejaskan industri mereka, isu gangguan bekalan terutamanya makanan memberi kesan buruk lebih besar kepada rakyat biasa terutama dengan meningkatnya kadar inflasi sehingga mencapai paras rekod tertinggi," kata Perdana Menteri semasa memberi ucapan sulung di pentas persidangan antarabangsa yang disampaikan dalam Bahasa Melayu sepenuhnya.

(Datuk Seri Ismail Sabri menyampaikan ucaptama pada Persidangan Nikkei Mengenai Masa depan Asia kali ke-27)

Tambah Datuk Seri Ismail Sabri, apa yang dihadapi rantau Asia ketika ini adalah cabaran kepada pembuat dasar di Asia untuk tidak bertindak sendirian dalam jangka masa yang panjang, termasuk kepada Malaysia yang bergantung kepada keadaan serantau yang stabil, inklusif dan makmur.  "Sekarang bukannya masa untuk kita terus berbelah pendirian, dunia sedang berdepan dengan pelbagai ancaman termasuk perubahan iklim yang memerlukan komitmen, kerjasama serantau dan antarabangsa dalam usaha untuk menanganinya.Dasar sehala atau unilateral yang diperkenal kuasa besar dunia hanya meningkatkan daya saing satu pihak dan memberi tekanan kepada pihak lain termasuk pihak ketiga yang tidak terlibat langsung, keadaan ini boleh mengakibatkan berlakunya perbezaan mendalam dan kita perlu mengelak daripada menjadi mangsanya," katanya lagi. Terdahulu sebelum ucaptama, Perdana Menteri menerima kunjungan hormat Pengerusi Nikkei Incorporated, Naotoshi Okada. Beliau juga ditemu ramah secara esklusif oleh media tempatan Nikkei dan Nikkei Asia mengenai dasar luar dan hala tuju Malaysia.  Sejurus ucaptama, Perdana Menteri turut menjawab beberapa pertanyaan semasa sesi soal jawab.


Tuntutan Beijing di Laut China Selatan: Filipina dukung keputusan mahkamah antarabangsa

(Sebuah kapal pengawal pantai China (kiri) dan kapal pengawal pantai Filipina (kanan) di Laut China Selatan/AP)

MANILA, 26 Mei - Presiden Filipina yang baru dipilih, Ferdinand Marcos Junior berkata beliau akan mendukung keputusan antarabangsa tentang pertikaian membabitkan Beijing di Laut China Selatan.Marcos menegaskan, beliau tidak akan membiarkan China menginjak-injak hak maritim Manila."Kami mempunyai keputusan mahkamah antarabangsa yang sangat penting memihak kepada kami dan kami akan menggunakannya untuk terus menegaskan hak wilayah kami. Ia bukan tuntutan. Ia sudah menjadi hak wilayah kami," kata Marcos dalam temu bual dengan media tempatan terpilih.

(Ferdinand Marcos Junior menunggu semasa majlis pengisytiharan beliau di Dewan Rakyat, Quezon City, Filipina pada 25 Mei 2022/AP)

Mahkamah Timbang Tara Tetap yang berpangkalan di The Hague pada 2016 telah mengisytiharkan bahawa tuntutan sejarah Beijing terhadap sebahagian besar Laut China Selatan, tidak mempunyai asas.

Presiden terdahulu, Rodrigo Duterte bagaimanapun mengetepikan keputusan itu sebagai pertukaran kepada kerjasama perdagangan dan pelaburan, yang menurut pengkritik tidak menjadi kenyataan.Dalam komen yang dilihat paling tegas mengenai isu sensitif itu, Marcos berkata beliau tidak akan "membenarkan satu milimeter pun hak pantai maritim kita dipijak."Kami bercakap tentang China. Kami bercakap dengan China secara konsisten dengan suara yang tegas," katanya.Beliau dalam masa sama menjelaskan bahawa Manila tidak bermusuh dengan Beijing."Kita tidak boleh berperang dengan mereka. Itulah perkara terakhir yang kita perlukan sekarang," katanya. -AFP


Sepanyol kesan 59 kes Cacar Monyet

MADRID, 26 Mei - 59 kes Cacar Monyet dikesan di Sepanyol.Menteri Kesihatan, Carolina Darias berkata, kes diuji positif menerusi ujian PCR dengan 20 daripadanya disahkan melalui penjujukan genom.

Secara keseluruhan, 171 kes disyaki cacar monyet telah dilaporkan di seluruh negara.Kerajaan Sepanyol merancang mendapatkan vaksin cacar Imvanex, serta ubat antiviral, Tecovirimat melalui skim perolehan bersama Kesatuan Eropah (EU), bagi mengekang penularan penyakit tersebut menurut Darias.

Katanya, Pihak Berkuasa Tindakan Kecemasan Kesihatan EU akan menyediakan vaksin cacar kepada negara anggota dan dos akan diagihkan secara saksama antara negara anggota.

(Menteri Kesihatan, Carolina Darias menghadiri sidang akhbar di Madrid, untuk mengumumkan perkembangan kes Cacar Monyet di Sepanyol/AFP)

Setakat ini, tiada rawatan khusus untuk penyakit cacar. Bagaimanapun, 85 peratus penerima vaksin cacar berupaya mencegah jangkitan Cacar Monyet.Pertubuhan Kesihatan Sedunia (WHO) berkata, sehingga 22 Mei, lebih 250 kes yang disahkan dan disyaki telah dilaporkan secara rasmi kepada agensi kesihatan PBB dari 16 buah negara, di luar negara endemik di Afrika barat dan tengah.Cacar monyet biasanya tidak membawa maut, boleh menyebabkan demam, sakit otot, limfa bengkak, menggigil, keletihan dan ruam seperti cacar air pada tangan dan muka.-AFP


Lebih 200 kes cacar monyet dikesan di seluruh dunia: EU

STOCKHOLM, 26 Mei - Jumlah kes cacar monyet yang disahkan di seluruh dunia telah mencecah 219, menurut kemas kini yang dikeluarkan oleh agensi penyakit Kesatuan Eropah (EU).Angka itu tidak termasuk 11 negara di Afrika Tengah dan Barat yang telah mengisytiharkan endemik cacar monyet.Lebih sedozen negara, kebanyakannya di Eropah, telah melaporkan sekurang-kurangnya satu kes yang disahkan, kata Pusat Pencegahan dan Kawalan Penyakit Eropah (ECDC) dalam nota epidemiologi yang dikeluarkan malam Rabu."Ini adalah kali pertama rantaian penularan dilaporkan di Eropah tanpa kaitan epidermiologi yang diketahui dengan Afrika Barat atau Tengah, di mana penyakit ini adalah endemik," kata nota itu.Ia menambah bahawa kebanyakan kes dikesan pada lelaki muda yang melakukan hubungan seks sesama lelaki.Di United Kingdom, kes pertama dikesan pada awal Mei dan kini mencatat jangkitan tertinggi yang telah disahkan iaitu 71 kesIni diikuti Sepanyol dengan 51 kes dan Portugal 37 kes.

BERITA BERKAITAN 59 kes Cacar Monyet dikesan di Sepanyol  Cacar monyet merebak ke Austria, Republik Czech, Slovenia

Di luar Eropah, Kanada mencatatkan 15 kes dan Amerika Syarikat sembilan kes.Jumlah kes yang dilaporkan pada hari Rabu meningkat lima kali ganda sejak kiraan pertama pada 20 Mei, apabila agensi EU menyatakan terdapat 38 kes.

(Lebih daripada 200 kes cacar monyet di seluruh dunia/REUTERS)

Risiko penularan adalah "sangat rendah", kata ECDC awal minggu ini, tetapi memberi amaran bahawa orang yang mempunyai banyak pasangan seksual -- tanpa mengira orientasi seksual lebih berisiko."Pembentangan klinikal secara amnya digambarkan sebagai ringan," katanya, sambil menambah bahawa tidak ada kematian dilaporkan setakat ini. -AFP


Empat juta orang terjejas akibat banjir di Bangladesh - PBB

SYLHET, 26 Mei - Sekurang-kurangnya empat juta orang terjejas dalam kejadian banjir terburuk dalam tempoh hampir dua dekad di timur laut Bangladesh.Menurut Pertubuhan Bangsa-Bangsa Bersatu (PBB), bencana yang berlaku minggu lalu telah menenggelamkan 70 peratus kawasan di daerah Sylhet dan 60 peratus daerah Sunamganj.Banjir tersebut menyebabkan sekurang-kurangnya 10 orang maut dan lebih 2 juta penduduk terkesan.Ketua Pusat Ramalan dan Amaran Banjir, Arifuzzaman Bhuiyan, berkata kedua-dua sungai Surma dan Kushiara mencapai paras tertinggi sejak rekod bermula pada 1970-an.“Ia adalah antara banjir terburuk dalam sejarah timur laut negara,” katanya. "Paras air di kedua-dua sungai mencecah kira-kira 1.75 meter (5.7 kaki) di atas paras bahaya pada ketinggian banjir minggu lalu".

Dana Kanak-Kanak Pertubuhan Bangsa-Bangsa Bersatu menganggarkan tahap kerosakan lebih tinggi dengan lebih empat juta orang di lima daerah di timur laut negara itu terjejas akibat banjir."Meragut nyawa, menjejaskan kehidupan, rumah dan sekolah amat menyayat hati. Dalam bencana ini, seperti kebanyakan yang lain, kanak-kanak adalah yang paling terdedah," kata Sheldon Yett, Wakil UNICEF ke Bangladesh.

(Orang ramai melalui jalan yang dinaiki air selepas hujan lebat di Sylhet/AFP)

Bangladesh telah menutup semua sekolah dan kolej di rantau tersebut.Sementara itu, sekurang-kurangnya 350 sekolah telah dijadikan tempat perlindungan dengan lebih 8,500 orang yang dilanda banjir mencari perlindungan bersama haiwan ternakan.Pengawai kanan pengurusan bencana, Netai De Sarker berkata, kira-kira 1.23 juta orang masih terkandas, meskipun air telah mulai surut.Beliau berkata kerajaan telah menghantar 140 pasukan perubatan bagi membantu penduduk yang terjejas dan mencegah penyakit bawaan air.Banjir adalah ancaman biasa kepada berjuta-juta orang di Bangladesh dan negara jiran timur laut India, tetapi ramai pakar mengatakan bahawa perubahan iklim meningkatkan kekerapan, keganasan dan tidak dapat diramal.-AFP


Penyokong Imran Khan dihalang sertai 'perarakan kebebasan' di Islamabad

NEW DELHI, 25 Mei - Ketegangan melanda kebanyakan bandar di Pakistan pada Rabu apabila penyokong bekas perdana menteri Imran Khan dihalang memasuki Islamabad untuk menyertai perarakan besar-besaran.Pihak berkuasa Pakistan menyekat laluan dengan menggunakan kontena dan blok konkrit untuk menghalang beribu-ribu penyokong menyahut seruan Imran menyertai Azadi March (perarakan kebebasan). Ramai pekerja dan pemimpin parti Pakistan Tehreek-e-Insaf (PTI) telah ditahan di wilayah Punjab, menurut maklumat yang dikongsi PTI di media sosial.

(Bekas Perdana Menteri Pakistan, Imran Khan mengetuai 'Perarakan Kebebasan' di Rawalpindi pada 25 Mei/FOTO AFP)

Pada Selasa kerajaan memutuskan untuk tidak membenarkan perhimpunan diadakan di Islamabad, namun tidak diendahkan Imran dan penyokongnya.Imran mengetuai perarakan dari wilayah Khyber Pakhtunkhwa (KPK)."Kami akan kekal di Islamabad sehingga pengumuman tarikh pembubaran Parlimen dan pilihan raya dibuat," katanya. - BERNAMA


'Tinggalkan NATO': Nasihat kepada Ankara jika terus ditekan isu Sweden, Finland

ANKARA, 25 Mei - Presiden Turki, Recep Tayyip Erdogan dinasihatkan membawa Ankara keluar dari Pertubuhan Perjanjian Atlantik Utara (NATO) jika ditekan untuk meratifikasi keanggotaan Sweden dan Finland.Nasihat tegas itu disuarakan pemimpin Parti Nasionalis, Devlet Bahceli yang menyifatkan Turki tidak akan hilang bisa tanpa NATO.Tegas Bahcelli, negara Turki wujud bukan kerana NATO dan meninggalkan NATO harus berada dalam agenda Erdogan sebagai alternatif jika keadaan terus mendesak.Selain itu, beliau turut mencadangkan Turki untuk merealisasikan cadangan pakatan pertahanan negara-negara berbahasa Turki dan negara-negara majoriti Muslim untuk menggantikan NATO.

(Mesyuarat berhubung usaha Finland untuk menyertai NATO di Ankara yang dihadiri oleh jurucakap Presiden Turki, Ibrahim Kalin dan Setiausaha Negara Finland pada 25 Mei/Foto Khidmat Akhbar Presiden Turki AFP)

Turki yang juga anggota NATO adalah negara yang paling tegas untuk menafikan akses keanggotaan Sweden dan Finland.Kedua-dua negara secara rasmi memohon keahlian kepada NATO kerana kebimbangan mengenai keadaan keselamatan selepas perang Rusia-Ukraine.Ankara menafikan akses tersebut dan mendakwa kedua-dua negara itu dituduh membantu militan Kurdish yang memusuhi Turki.


Brunei tamatkan fasa awal endemik 31 Mei ini

BRUNEI, 25 Mei - Brunei akan menamatkan Fasa Awal Endemik di bawah Rangka Kerja Pelan Pemulihan Kebangsaan COVID-19 pada 31 Mei ini.Sehubungan itu, garis panduan dan langkah-langkah pengawalan virus itu akan dikemas kini mulai 1 Jun.Media tempatan melaporkan, Menteri di Jabatan Perdana Menteri, Dr Mohd Amin Liew Abdullah berkata, antara kemaskini itu termasuk tiada sebarang had dikenakan bagi perkumpulan ramai.Turut dikemas kini, tiada lagi had jumlah kehadiran terhadap semua aktiviti sukan termasuk penonton.

Mulai 1 Jun, kanak-kanak bawah umur 12 tahun dibenar untuk ke masjid.Bagaimanapun, syarat penggunaan tikar sembahyang sendiri semasa solat Jumaat dan fardu dikekalkan.Peraturan pemakaian pelitup muka turut dikekalkan di dalam bangunan awam dan di kawasan terbuka yang sesak.Perubahan tersebut mengambil kira keadaan jangkitan harian COVID-19 yang stabil dan kadar vaksinasi yang tinggi.


Cacar monyet: “Terlalu awal dipanggil wabak”

PARIS, 25 Mei- Meskipun terlalu awal untuk menyatakan cacar monyet sebagai wabak ketika kes yang dilaporkan semakin bertambah sejak akhir-akhir ini, situasi itu perlu dilihat dan ditangani sebagai satu amaran.

Perkara itu dinyatakan Pengarah Institut Kesihatan Global Universiti Geneva, Antoine Flahault.

Soalan: Kes semakin meningkat di Amerika Utara dan Eropah: Boleh dikategorikan sebagai epidemik/wabak?

Jawapan: Kita melihat situasi itu sebagai fenomena luar biasa, tetapi masih sukar untuk mengetahui sama ada akan menular sehingga menjadi epidemik atau penyebaran menjadi lebih terkawal. Dalam beberapa hari kebelakangan ini, bilangan kes meningkat dua kali ganda setiap tempoh tiga atau empat hari, menandakan pertumbuhan yang cepat gelombang wabak.

Bagaimanapun, situasi itu boleh dipersoalkan sama ada liputan media semasa berhubung fenomena itu telah menggalakkan pesakit untuk berunding dengan doktor bagi membincangkan diagnosis penyakit dialami serta memaklumkan kes yang dikesan. Justeru agak awal untuk bercakap tentang wabak tersebut, tetapi keadaan permulaan wabak dilihat hampir sama dengan situasi semasa.

Soalan: Adakan penularan penyakit mengejutkan atau membimbangkan?

Jawapan: Kemunculan fenomena ini di luar Afrika, harus menyedarkan kita supaya lebih berhati-hati. Ia akan menjadi lebih berkesan jika perhatian dalam aspek kesihatan diberi penekakan seterusnya mengurangkan kesan aspek sosial dan ekonomi; mengasingkan beberapa kes semasa dalam tempoh tiga minggu dan mewajibkan kuarantin bagi kes-kes yang mencurigakan.

Sebenarnya, ketika ini kami berusaha untuk merungkai ke semua rantaian penularan kerana kami hanya mempunyai beberapa kes dan kami tidak menunggu sehingga kes meningkat dengan pengetahuan mengenai penyakit, rawatan dan vaksin yang terhad.

Kita tahu, selepas 50 tahun pengalaman di Afrika, virus ini memerlukan “tindak balas” yang kuat antara manusia dengan seseorang yang dijangkiti sebelum jangkitan dan penularan berlaku.

(Gambar oleh Pusat Kawalan dan Pencegahan Penyakit ini dirakam pada tahun 1997 ketika siasatan penularan penyakit cacar monyet di Republik Demokratik Congo/Fail AFP)

Soalan: Adakah wujud risiko seperti COVID-19 yang menjadi pandemik global?

Jawapan: Pada peringkat ini, kami tidak dapat menolak sebarang senario termasuk senario pandemik yang tidak boleh sepenuhnya diketepikan.

Setakat ini, tiada penularan jangkitan lebih daripada enam orang telah dilaporkan. Kadar penularan di Afrika sentiasa bawah 1, iaitu tanpa potensi wabak.

Keadaan semasa mungkin disebabkan jangkitan manusia ke manusia berlaku, kesan penyesuaian virus selain mobiliti manusia yang tinggal berhampiran.

Pandemik HIV/AIDS juga bermula dengan ‘jangkitan’ dalam kalangan masyarakat tertentu, khususnya komuniti homoseksual lelaki dan individu yang bertukar jarum suntikan.

Susulan itu kes terus menular kepada kumpulan komuniti atau penduduk lain, sama ada melalui pemindahan darah pesakit, pekerja seks dan kemudian pasangan heteroseksual serta bayi baru lahir yang ibunya dijangkiti penyakit.

Bagaimanapun, buat masa ini tidak ada bukti menunjukkan bahawa virus cacar monyet boleh dipindahkan melalui hubungan seks.  Kelihatan ia lebih banyak berjangkit melalui sentuhan rapat dalam tempoh lama dengan orang yang dijangkiti mengalami lepuh pada kulit mereka.

Dalam kes ini, tiada ada alasan jangkitan terhad kepada komuniti homoseksual. Kumpulan penduduk lain kemudiannya boleh terjejas, khususnya kanak-kanak dan pasangan heteroseksual. -AFP


Perdana Menteri Sri Lanka dilantik Menteri Kewangan selesaikan krisis ekonomi

COLOMBO, 25 Mei- Perdana Menteri Sri Lanka, Ranil Wickremesinghe dilantik sebagai Menteri Kewangan bermula Rabu, hari ini.Tanggungjawab itu bertujuan menyelesaikan krisis ekonomi yang semakin membimbangkan di negara itu.Sri Lanka mengalami krisis teruk berbulan lamanya, diselangi dengan protes anti-kerajaan sehingga mengakibatkan pengimport tidak mampu untuk membiayai sumber makanan, bahan api dan ubat-ubatan.Wickremesinghe, 73, mengangkat sumpah sebagai Menteri Kewangan selepas dua minggu berdepan konflik dengan rakan pakatannya menjelang rundingan bersama Tabung Kewangan Antarabangsa (IMF).Pelantikannya ditangguhkan sebelum ini berikutan pertikaian antara Wickremesinghe dan parti Sri Lanka Podujana Peramuna (SLPP), Presiden Gotabaya Rajapaksa berhubung individu yang layak memegang jawatan itu."Parti Presiden mahukan portfolio di Kementerian Kewangan, tetapi Wickremesinghemenegaskan dia mahu mengemudi jawatan itu untuk menyelesaikan krisis ekonomi negara," kata seorang ahli politik terkemuka yang terlibat dalam rundingan itu kepada AFP.

(Perdana Menteri Sri Lanka, Ranil Wickremesinghe /AFP)

Wickremesinghe dijangka akan memperkenalkan pelan belanjawan baharu tidak lama lagi.Ia memberi penekanan kepada masyarakat miskin di Sri Lanka terutama yang terkesan akibat inflasi.Rundingan dengan IMF berakhir semalam (Selasa), namun dijangka mengambil masa enam bulan lagi untuk menerima pinjaman daripada institusi berkenaan.Sri Lanka dilaporkan gagal membayar hutang yang berjumlah AS$51 bilion dan telah melantik perunding antarabangsa untuk membantu menyusun semula bon berdaulat antarabangsa dan pinjaman dua hala yang lain.Kerajaan telah menamatkan subsidi bahan api dengan berkesan dengan menaikkan harga ke paras tertinggi sejak semalam, dan pentadbiran Wickremesinghe dijangka akan menaikkan tarif elektrik dan air untuk meningkatkan pendapatan negara.Manakala bekalan petrol dan diesel kedua-duanya masih kurang sehingga memaksa golongan pemandu beratur panjang untuk mengisi minyak untuk kegunaan harian. -AFP


Dari penggodam terkenal Vietnam, kini ejen siber kerajaan

HO CHI MINH, 25 Mei- Seorang penggodam terkenal, Ngo Minh Hieu telah direkrut kerajaan Vietnam bagi memburu penjenayah siber.Dia sebelum ini pernah dipenjarakan di Amerika Syarikat selama tujuh tahun kerana mencuri kira-kira 200 juta data peribadi rakyat negara itu.Hieu kemudiannya dihantar pulang ke negara asalnya (Vietnam).“Saya telah jatuh ke bawah, kini saya cuba mendaki semula,” kata lelaki berusia 32 tahun itu kepada AFP."Walaupun saya tidak mendapat banyak pendapatan sekarang, kehidupan saya lebih tenang,"Jelas Hieu, tugas baharunya mendidik masyarakat Vietnam tentang bahaya aktiviti penggodaman seperti yang dia pernah lakukan sebelum ini.Dalam masa sama, dia juga membantu kerajaan Vietnam menguruskan isu-isu berkaitan keselamatan siber.

(Selepas menghabiskan beberapa tahun di penjara AS, Hieu kembali ke Vietnam dan kini tinggal di Ho Chi Minh /AFP)

Digelar 'HieuPC' ketika berumur 12 tahun, dia pernah dikenakan denda AS$1,000 kerana mencuri sambungan internet orang lain untuk kegunaan peribadi.Dia mula menggodam akaun bank asing sehingga memperoleh AS$600 sehari di sekolah menengah, kemudian menggunakan wang itu untuk mempelajari keselamatan siber di New Zealand.Hieu terpaksa pulang ke tanah air pada 2010 selepas menggodam universitinya dan menjual maklumat peribadi pelajar, dan aktiviti haramnya semakin berleluasa.Dalam usia 20-an, dia memperoleh AS$100,000 sebulan menggodam dan menjual kira-kira 200 juta nombor keselamatan sosial AS."Saya berada di puncak kejayaan. Saya terlalu bangga dengan diri sendiri. Saya mahukan lebih banyak vila,  pangsapuri, dan kereta mewah," kata Hieu. -AFP


Hampir 35,000 penduduk di barat Niger, larikan diri akibat keganasan

NIAMEY, 25 Mei- Pertubuhan Bangsa Bersatu (PBB) mendakwa peningkatan keganasan di barat Niger, sejak Januari lalu telah memaksa lebih ramai penduduk meninggalkan kediaman mereka.Menurut Pejabat Penyelaras Hak Asasi Kemanusiaan (OCHA), sejak April lalu, 34, 700 penduduk yang tinggal di Tillaberi terpaksa melarikan diri ke tempat selamat. Manakala, sebanyak 136 kes keganasan dilaporkan dari Januari hingga April tahun ini, berbanding 93 kes dalam tempoh sama tahun lalu. Sementara, dari 1 Mei hingga 19 Mei lalu, 43 orang awam terbunuh dan lebih 22 lagi diculik di Torodi, Tera dan Gotheye di daerah Tillaberi yang bersempadan dengan Burkina Faso dan Mali.

Menurut Menteri Pertahanan Niger, Alkassoum Indatou, pasukan pertahanan dan keselamatan telah melancarkan operasi pembersihan pada 16 Mei.Katanya, setakat 23 Mei, dua anggota pasukan pertahanan dan keselamatan cedera, selain beberapa kenderaan juga rosak.Namun pihaknya berjaya meneutralkan 65 kumpulan pengganas.Niger, yang merupakan negara termiskin di dunia mengikut penanda aras indeks PBB, berdepan dengan pemberontakan di sempadan barat anatara Mali dan Burkina Faso dan di sempadan tenggara Nigeria.Negara ini adalah rumah kepada puluhan ribu orang yang kehilangan tempat tinggal, serta pelarian dari Nigeria, Mali dan Burkina Faso.Niger juga mengalami krisis makanan yang teruk disebabkan oleh kemarau dan keganasan yang telah menghalang petani daripada mengusahakan tanah mereka. -AFP


Bekas pesakit COVID-19 berisiko alami darah beku di paru-paru

WASHINGTON, 25 Mei- Bekas pesakit COVID-19, berisiko mengalami darah beku di saluran darah ke paru-paru, dua kali ganda berbanding mereka yang tidak dijangkiti. Mereka juga berisiko mengalami masalah pernafasan.

Satu daripada lima individu dewasa berusia 18 hingga 64 tahun dan satu daripada empat indvidu berusia lebih 65 tahun mengalami masalah kesihatan yang dipercayai mempunyai kaitan dengan serangan COVID-19.Kajian berkenaan dilakukan Pusat Kawalan dan Pencegahan Penyakit (CDC) Amerika Syarikat.

Dalam semua keadaan, risiko pembentukan darah beku pada paru-paru adalah lebih tinggi dalam kedua-dua kelompok usia berkenaan.Begitu juga dengan masalah pernafasan seperti batuk yang kronik atau sesak nafas. Kajian tersebut berdasarkan rekod lebih 350-ribu pesakit COVID-19 yang dilaporkan dari Mac 202 hingga November 2021. -AFP


Korea Utara lancar tiga peluru balistik ke laut Jepun

SEOUL, 25 Mei- Korea Utara melancarkan tiga peluru berpandu balistik ke laut Jepun, awal hari ini.Perkara itu disahkan Ketua Staf bersama Korea Selatan. Dalam satu kenyataan ia menyebut tiga peluru berpandu itu, dikesan dilancarkan dari kawasan Sunan, masing-masing pada pukul 6-pagi, 6.37 minit pagi dan 6.42 pagi waktu tempatan.

BERITA BERKAITAN*Korea Utara perlu mansuh sepenuhnya program nuklear, Seoul janji bantu ekonomi*Perbincangan isu Korea Utara lancar peluru berpandu balistik, dijangka esok*Korea Utara lancar peluru berpandu balistik ke arah timur*Korea Utara uji lagi senjata baharu

"Peluru berpandu balistik pertama (disyaki ICBM) mempunyai jarak sekitar 360 kilometer (225 batu) dan ketinggian sekitar 540km, “Butiran itu di bawah analisis rapi oleh perisikan Korea Selatan dan AS,” kata wakil Seoul dalam satu kenyataan.Perdana Menteri Jepun, Fumio Kishida memberitahu media, Tokyo sedang berusaha untuk mengesahkan maklumat mengenai pelancaran peluru berpandu berkenaan. -AFP


Jumlah korban insiden tembakan rambang di Texas meningkat kepada 21 orang

TEXAS, 25 Mei- Insiden tembakan rambang di sebuah sekolah rendah di Texas, Amerika Syarikat mencatatkan peningkatan jumlah kematian kepada 21 orang.Ini susulan empat lagi kematian membabitkan murid sekolah rendah terbabit menjadikan jumlah keseluruhan murid terkorban 18 orang.Menurut Senator Texas, Roland Gutierrez jumlah mangsa dewasa yang terkorban melonjak kepada tiga orang.Semalam, sekurang-kurangnya 14 pelajar dan seorang guru maut dalam insiden terbabit.Suspek, Salvador Ramos, 18 tahun yang membawa selaras senapang patah dan sepucuk pistol, ditembak mati oleh anggota polis yang dikerah ke sekolah itu.

Remaja berkenaan dipercayai menembak mati neneknya sebelum menuju ke sekolah tersebut. Setakat ini tiada maklumat lanjut dikeluarkan mengenai motif kejadian. Presiden Joe Biden mengarahkan bendera negara itu, dikibarkan separuh tiang di pejabat Kerajaan, bangunan dan kapal tentera. Kes kematian akibat serangan senjata api di Amerika Syarikat mencatatkan peningkatan hampir 35-peratus kepada 19-ribu 350 kes pada tahun 2020. -AFP


Misi Sweden, Finland ke Turki, bincang keahlian NATO

DAVOS, 25 Mei - Delegasi Sweden dan Finland akan mengadakan pertemuan dengan wakil Turki pada Rabu bagi menyelesaikan perbezaan dengan Ankara yang menentang permohonan mereka untuk menyertai NATO, kata Menteri Luar Finland, Pekka Haavisto.Kementerian Luar Turki mengesahkan, delegasi tersebut akan mengadakan perbincangan dengan jurucakap presiden, Ibrahim Kalin dan Timbalan Menteri Luar, Sedat Onal."Apabila kami melihat masalah datang, sudah tentu kami mengambilnya secara diplomatik. Kami menghantar delegasi kami untuk melawat Ankara," kata Haavisto kepada para hadirin di Forum Ekonomi Dunia di sini.“Ia bukan sahaja perang sekarang, ini adalah Rusia baharu, ini adalah persekitaran baharu,” kata Menteri Kewangan Sweden Mikael Damberg."Akhirnya, sebilangan besar populasi dan kebanyakan parti politik bersetuju bahawa ini adalah masa untuk melihat bahawa kita lebih selamat dalam NATO daripada di luar," tambah beliau.

(Bendera NATO, Sweden dan Finland dilihat dalam ilustrasi yang diambil pada 12 Mei 2022/REUTERS)

Sweden dan Finland memohon untuk menyertai pakatan ketenteraan transatlantik itu berikutan pencerobohan Rusia di Ukraine.Menurut Perdana Menteri Sepanyol, Pedro Sanchez, kedua-dua negara akan menghadiri Sidang Kemuncak NATO pada bulan depan. -AFP


EU gantung duti import produk Ukraine

(Naib Presiden Eksekutif EU, Valdis Dombrovskis menjawab soalan wartawan pada Majlis Hal Ehwal Ekonomi dan Kewangan di ibu pejabat EU di Brussels pada 24 Mei 2022/AFP)

BRUSSELS, 25 Mei - Menteri-menteri Kesatuan Eropah (EU) bersetuju untuk menggantung duti import terhadap semua produk dari Ukraine dalam usaha membantu ekonomi negara yang terjejas itu bertahan daripada serangan tentera Rusia.Peraturan itu akan berkuat kuasa sehari selepas penerbitannya dalam Jurnal Rasmi EU.Naib Presiden Eksekutif EU, Valdis Dombrovskis berkata, penggantungan tersebut adalah langkah sementara yang akan memudahkan Ukraine meneruskan dagangan dalam menghadapi pencerobohan Rusia dan memberi sokongan keseluruhan kepada ekonomi Ukraine.

(Valdis Dombrovskis berkata menyatakan Menteri-menteri Kesatuan Eropah (EU) bersetuju untuk menggantung duti import terhadap semua produk dari Ukraine/AFP)

Perdagangan dua hala antara EU dengan Ukraine, sebuah kuasa besar eksport pertanian, berjumlah €52 bilion (AS$56 bilion) pada tahun lepas, menurut eksekutif EU.Angka itu meningkat dua kali ganda sejak 2016.Namun, sejak meletusnya perang pada akhir Februari pengeluaran pertanian dan perindustrian Ukraine telah terjejas teruk, apabila laluan laut disekat oleh tentera Rusia.Tabung Kewangan Antarabangsa (IMF) telah memberi amaran bahawa serangan Moscow akan menyebabkan ekonomi Ukraine merosot sebanyak 35% tahun ini. -AFP


UAE umum kes cacar monyet pertama di rantau Teluk

(Gambar menunjukkan tabung uji berlabel virus cacar monyet//REUTERS)

DUBAI, 25 Mei - Emiriah Arab Bersatu (UAE) menjadi negara Teluk pertama yang mengumumkan kes cacar monyet dan menegaskan ia bersedia sepenuhnya untuk menangani sebarang wabak.Kes itu ditemui pada seorang wanita berusia 29 tahun yang tiba dari Afrika Barat dan sedang menerima rawatan perubatan, kata Kementerian Kesihatan dan Pencegahan."Kami telah menyediakan mekanisme tepat untuk mendiagnosis pesakit yang disyaki," kata kementerian itu dalam kenyataan."Pasukan penasihat teknikal untuk kawalan wabak juga telah menyediakan panduan komprehensif untuk pengawasan, pengesanan awal penyakit, pengurusan pesakit yang dijangkiti secara klinikal dan langkah berjaga-jaga," katanya.

(Antara simptom yang mungkin dialami demam sakit otot, nodus limfa bengkak, menggigil, keletihan dan ruam/Foto Hiasan)

Cacar monyet yang biasanya tidak membawa maut boleh menyebabkan demam, sakit otot, nodus limfa bengkak, menggigil, keletihan dan ruam seperti cacar air pada tangan dan muka.Virus itu boleh disebarkan melalui sentuhan dengan luka kulit atau titisan cecair badan daripada orang yang dijangkiti. -AFP

Baca lanjut berita ini*Cacar monyet merebak ke Austria, Republik Czech, Slovenia*Tiada kes cacar monyet dilaporkan di Malaysia -KKM*Tiada keperluan melaksanakan vaksinasi besar-besaran bagi wabak cacar monyet - WHO*AS dalam proses keluarkan vaksin Jynneos kekang penularan cacar monyet*Kanada kesan 13 kes dipercayai penyakit cacar monyet jarang ditemui


(Tedros Adhanom Ghebreyesus (tengah) meraikan pemilihan semulanya, semasa Perhimpunan Kesihatan Sedunia ke-75  di Geneva, Switzerland/AP)

GENEVA, 25 Mei - Tedros Adhanom Ghebreyesus, warga Afrika pertama yang mengetuai Pertubuhan Kesihatan Sedunia (WHO) dipilih semula sebagai Ketua Pengarah dengan sokongan yang menggalakkan selepas menang tanpa bertanding untuk penggal kedua.Menurut sumber yang terlibat secara langsung dalam pengendalian pemilihan, beliau menerima 155 daripada 160 undian yang dilaksanakan secara rahsia.

(Tedros dipilih semula sebagai Ketua Pengarah WHO untuk penggal kedua/WHO)

“Saya benar-benar terharu dengan sokongan,” Tedros memberitahu semasa perhimpunan selepas keputusan pemilihan diumumkan dengan tepukan gemuruh."Pengiktirafan ini bukan sahaja untuk saya. Saya benar-benar percaya ini adalah pengiktirafan untuk seluruh keluarga WHO. Saya sangat bangga menjadi sebahagian daripada WHO," katanya. -AFP


China ucap tahniah kepada Perdana Menteri baharu Australia Anthony Albanese

(Pemimpin Parti Buruh, Anthony Albanese (tengah) mengangkat sumpah jawatan Perdana Menteri baharu Australia/REUTERS)

BEIJING, 25 Mei - Perdana Menteri China, Li Keqiang menghantar nota ucapan tahniah kepada Perdana Menteri Australia yang baharu, Anthony Albanese, meredakan ketegangan selama bertahun-tahun dalam hubungan peringkat tinggi antara kedua-dua negara.Hubungan antara China dengan Australia sebelum ini terjejas teruk ekoran perbalahan mengenai hak asasi manusia, pengintipan dan asal-usul COVID-19.Tetapi warkah yang diutus Li menandakan kesediaan untuk membaiki hubungan peringkat tinggi paling ketara antara Beijing-Canberra dalam tempoh sekurang-kurangnya dua tahun.

(Perdana Menteri China, Li Keqiang(kiri) dan Perdana Menteri Australia yang baharu, Anthony Albanese/REUTERS)

"China bersedia untuk bekerjasama dengan Australia untuk meninjau masa lalu dan melihat masa depan dalam menggalakkan pertumbuhan kukuh dan mantap serta perkongsian strategik yang komprehensif," kata Li, memetik laporan agensi berita Xinhua.Albanese berkata warkah itu "dialu-alukan" dan berkata beliau akan "bertindak balas dengan sewajarnya" apabila kembali dari sidang kemuncak pemimpin Quad di Tokyo. -AFP

Apa itu Quad? Pakatan Quad tolak pengubahan status quo secara paksa


Pakatan Quad tolak pengubahan status quo secara paksa

TOKYO, 24 Mei - Pemimpin Jepun, Australia, Amerika Syarikat dan India bersepakat menentang semua percubaan untuk "mengubah status quo dengan kekerasan, khususnya di Indo-Pasifik".Kenyataan itu, yang dikeluarkan pada akhir sidang kemuncak empat anggota yang dipanggil pakatan Quad, senada dengan tekanan antarabangsa terhadap Moscow berhubung pencerobohannya di Ukraine, dan kebimbangan yang semakin meningkat tentang kemungkinan Beijing cuba merampas Taiwan secara paksa."Memandangkan pencerobohan Rusia di Ukraine menggoyahkan prinsip asas perintah antarabangsa, kami mengesahkan bahawa percubaan unilateral untuk mengubah status quo secara kekerasan tidak akan pernah diterima di mana-mana, terutamanya di rantau Indo-Pasifik," kata Perdana Menteri Jepun, Fumio Kishida.Mesyuarat itu dihadiri Presiden Amerika Syarikat Joe Biden, Perdana Menteri India Narendra Modi, Perdana Menteri Australia Anthony Albanese dan Kishida.

Dalam satu kenyataan bersama, para pemimpin membuat rujukan khusus kepada "penggunaan kekuatan tentera dalam pertikaian, penggunaan berbahaya kapal pengawal pantai dan militia maritim, serta usaha mengganggu aktiviti eksploitasi sumber luar pesisir negara lain".Mereka bagaimanapun mengelak daripada membuat kritikan yang jelas terhadap China atau Rusia.India satu-satunya ahli Quad yang enggan mengkritik Moscow secara terbuka berhubung pencerobohannya terhadap Ukraine.

(Joe Biden, Narendra Modi, Anthony Albanese dan Kishida sepakat menentang semua percubaan untuk "mengubah status quo dengan kekerasan, khususnya di Indo-Pasifik"/REUTERS)

Selepas perbincangan di Tokyo, negara-negara Quad juga bersetuju dengan inisiatif pemantauan maritim baharu yang dijangka meningkatkan pengawasan aktiviti China di rantau ini.Mereka mengumumkan rancangan untuk membelanjakan sekurang-kurangnya AS$50 bilion untuk projek infrastruktur dan pelaburan dalam tempoh lima tahun akan datang. -AFP


Malaysia sokong sepenuhnya syor tingkatkan sumbangan kewangan kepada WHO

(Khairy menegaskan bahawa apa-apa pindaan ke atas Peraturan Kesihatan Antarabangsa hendaklah menghormati dasar dan proses kesaksamaan, kebertanggunjawapan, ketelusan dan kedaulatan setiap setiap negara anggota/KKM)

GENEVA, 25 Mei - Menteri Kesihatan, Khairy Jamaluddin membentangkan laporan kerja kumpulan di Perhimpunan Kesihatan Dunia (WHA) ke-75 di Geneva, Switzerland.Laporan kerja kumpulan ini berdasarkan Agenda 13 yang membincangkan tajuk Pembiayaan Mampan WHO.Dalam laporan pembentangan tersebut Khairy menyatakan, Malaysia mengambil maklum laporan dalam dokumen A75/9 dan memberi sokongan kepada beberapa perkara yang disenaraikan dalam Lampiran 2.Ini terutama syor kumpulan kerja agar negara anggota meningkatkan sumbangan kewangan kepada Pertubuhan Kesihatan Sedunia (WHO).Beliau juga memaklumkan, kerajaan Malaysia bersetuju dengan cadangan peningkatan progresif nilai sumbangan negara ini daripada 20% pada 2024 kepada 40% pada 2029.

(Khairy Jamaluddin membentangkan laporan kerja kumpulan di Perhimpunan Kesihatan Dunia (WHA) ke-75 di Geneva, Switzerland/KKM)

Malaysia juga bersetuju dengan syor kumpulan kerja agar negara anggota dan negara penderma menyediakan WHO dengan sumbangan sukarela yang tidak mengetepikan sepenuhnya pembiayaan segmen program asas WHO.Selain itu, Malaysia secara dasarnya bersetuju melanjutkan tempoh sebagai tuan rumah Pusat Servis Global WHO di Cyberjaya yang kontraknya bakal tamat pada Disember 2022 selepas tempoh 15 tahun.


Presiden Argentina bayar denda ingkar SOP

BUENOS AIRES, 24 Mei - Presiden Argentina Alberto Fernandez dan wanita pertama membayar denda tiga juta peso (kira-kira AS$24,000) dalam bentuk derma amal, sebagai balasan untuk prosiding undang-undang terhadap mereka kerana melanggar SOP pencegahan COVID-19, digugurkan.Hakim persekutuan meluluskan cadangan "pampasan ekonomi" presiden yang menetapkan Fernandez membayar 1.6 juta peso kepada institut penyelidikan vaksin berprestij, Institut Malbran.Tawaran pasangannya, Fabiola Yanez menyumbang derma sebanyak 1.4 juta, turut diluluskan.Pendakwa raya membuka penyiasatan tahun lalu berhubung pelanggaran protokol kesihatan, selepas bocor gambar yang menunjukkan majlis makan malam sambutan hari jadi wanita pertama yang dihoskan pada Julai 2020 di Quinta de Olivos, kediaman rasmi presiden di pinggir bandar di sini.Pada masa itu, Buenos Aires tertakluk pada penutupan ketat COVID-19, dengan larangan dikuatkuaskaan terhadap semua perhimpunan walaupun untuk pengebumian.

Fernandez yang meruapakan seorang profesor undang-undang jenayah, berasa kesal dan merayu bahawa ia "bukan perbuatan berniat jahat, tetapi melulu dan kecuaian," memanggilnya sebagai "kesilapan, terbabas" dalam konteks "pusing pengurusan pandemik."Pendakwaraya secara simbolik menetapkan ganti rugi dalam bentuk kos mesin pernafasan dan menghabiskan mada dalam bilik unit rawatan rapi (ICU).Menurut beberapa media tempatan, ketua negara berusia 63 tahun itu perlu membuat pinjaman bank untuk membayar denda.Penerbitan foto majlis makan malam itu, dengan sedozen tetamu, telah mencetuskan banyak kritikan di negara yang dilanda pandemik itu, dan mendapat teguran daripada parti Fernandez sendiri dan juga pembangkang. -AFP


Cacar monyet merebak ke Austria, Republik Czech, Slovenia

(Cacar monyet  ialah virus endemik yang jarang berlaku di beberapa bahagian Afrika/REUTERS)

PRAGUE, 25 Mei - Republik Czech, Austria dan Slovenia telah mencatat kes pertama cacar monyet, kata pihak berkuasa kesihatan.Di Republik Czech, penyakit itu dikesan pada seorang lelaki di Hospital Universiti Tentera Prague, menurut Ketua Persatuan Penyakit Berjangkit Czech, Pavel Dlouhy."Ia hanya soal masa, kami telah menjangkakan ini selama beberapa hari," kata Dlouhy kepada AFP.Institut Kesihatan Awam Kebangsaan Czech dalam satu kenyataan memaklumkan, pesakit telah menunjukkan gejala cacar monyet selepas pulang dari festival muzik di Antwerp, Belgium pada awal Mei.Di Austria, seorang lelaki yang dimasukkan ke hospital di Vienna dengan gejala cacar monyet, termasuk demam, telah disahkan dijangkiti penyakit itu, kata pihak berkuasa kesihatan ibu negara.

(Tabung uji berlabel "Virus monkeypox positif dan negatif" dilihat dalam ilustrasi ini diambil pada 23 Mei 2022/REUTERS)

Di Slovenia pu;a, seorang lelaki yang mengalami gejala selepas pulang dari Kepulauan Canary, juga disahkan menghidap cacar monyet, menurut pihak berkuasa kesihatan.Sejak beberapa hari lalu, beberapa negara Eropah dan Amerika Utara termasuk Britain, Perancis dan Amerika Syarikat telah melaporkan kes virus jarang berlaku, yang endemik di bahagian Afrika.Pihak berkuasa perubatan berkata, risiko penyakit itu akan merebak secara meluas bagaimanapun adalah rendah. -AFP


Sri Lanka naikkan lagi harga bahan api

COLOMBO, 24 Mei- Ceylon Petroleum Corporation (CPC) milik kerajaan Sri Lanka sekali lagi menaikkan harga bahan api berkuat kuasa Selasa, lapor Xinhua.Menteri Tenaga, Kanchana Wijesekera berkata, ketetapan itu diputuskan mesyuarat kabinet pada Isnin malam.Dengan kenaikan itu, harga seliter petrol 92 meningkat sebanyak 82 rupee kepada 420 rupee, manakala satu liter petrol 95 pula naik sebanyak 77 rupee kepada 450 rupee.Sementara itu, harga satu liter diesel meningkat 111 rupee kepada 400 rupee, dan satu liter diesel super meningkat sebanyak 116 rupee kepada 445 rupee.

Sebuah lagi syarikat pengedar bahan api, Lanka IOC turut mengumumkan kenaikan harga selari dengan langkah yang diambil CPC.

Sri Lanka bergelut dengan krisis pertukaran asing menyebabkan kekurangan bahan api sejak beberapa bulan lalu.Sehubungan itu polis telah melancarkan serbuan untuk menahan individu yang menyorok diesel atau petrol untuk dijual semula. -BERNAMA

(Sri Lanka sekali lagi menaikkan harga bahan api berkuat kuasa Selasa/ FOTO REUTERS)


Tiada keperluan melaksanakan vaksinasi besar-besaran bagi wabak cacar monyet - WHO

LONDON, 24 Mei - Tiada keperluan melaksanakan vaksinasi besar-besaran bagi wabak cacar monyet.Itu pandangan Ketua Pasukan Patogen Ancaman Berbahaya, Pertubuhan Kesihatan Sedunia (WHO), Richard Pebody. Sebaliknya beliau berkata, langkah seperti menjaga kebersihan dan tingkah laku seksual selamat, membantu mengawal penularan. Selain pengesanan kontak rapat dan menjalani kuarantin.Katanya lagi, bekalan segera vaksin dan antivirus juga agak terhad.

Kenyataan Pebody itu dibuat ketika Pusat Kawalan dan Pencegahan Penyakit (CDC) Amerika Syarikat memaklumkan, sedang dalam proses mengeluarkan dos vaksin Jynneos untuk kes cacar monyet.Pihak berkuasa kesihatan awam di Eropah dan Amerika Utara sedang menyiasat lebih 100 kes yang disyaki dan disahkan jangkitan virus dalam wabak virus terburuk di luar Afrika, yang mana ia adalah endemik.Sehingga kini umum tidak jelas faktor yang mendorong wabak itu, dengan saintis cuba memahami asal usul kes dan sama ada apa-apa mengenai virus itu telah berubah.-REUTERS


Dakwaan China aniaya minoriti Islam: PBB lawat Xinjiang

(Pesuruhjaya Tinggi PBB bagi Hak Asasi Manusia Michelle Bachelet menghadiri satu acara rasmi di Pertubuhan Bangsa-Bangsa Bersatu di Geneva, Switzerland, 3 November 2021/FOTO FAIL REUTERS)

BEIJING, 24 Mei- Pertubuhan Bangsa-Bangsa Bersatu (PBB) bersiap sedia untuk melakukan lawatan ke wilayah Xinjiang selepas dakwaan China menganiaya minoriti Islam di sana.

Lawatan itu dilakukan Ketua Hak Asasi Manusianya, Michelle Bachelet, selepas tindakan beberapa kumpulan hak asasi manusia memberi tekanan kepada PBB supaya mengeluarkan laporan yang sudah lama tertangguh mengenai situasi di Xinjiang.Beliau dijangka melawat dua bandar di Xinjiang iaitu Urumqi dan Kashgar hari ini dan esok.Sebelum ini, Beijing mendakwa tindakan keras dilaksanakan secara berpanjangan di wilayah Barat berkenaan menghapuskan keganasan dan menyelaraskan semula ekonomi di salah satu wilayah termiskinnya itu.Namun, pejuang hak asasi menuduh parti komunis yang memerintah itu melakukan kekejaman yang meluas.Selain itu, Amerika Syarikat (AS) dan pemimpin di negara Barat lain turut menuduh China melakukan 'pembunuhan beramai-ramai' terhadap Uyghur dan kumpulan minoriti Islam lain di Xinjiang.Beijing bagaimanapun menafikan dakwaan itu dengan menggelarkannya sebagai 'pembohongan abad ini'.Sementara itu, menurut sekumpulan penyelidik, pihak berkuasa China sudah menahan lebih sejuta Uyghur dan kumpulan minoriti Islam yang lain di pusat tahanan dan penjara melalui rangkaian rahsianya di Xinjiang.Namun Beijing mendakwa infrastruktur itu adalah sekolah latihan vokasional yang dihadiri secara sukarela.

(Wanita Uyghur berkumpul di luar konsulat China di Istanbul untuk mengecam dakwaan pencabulan hak Uyghur di Xinjiang/ FOTO AFP)

Bekas tahanan bagaimanapun mendakwa berlakunya insiden rogol, penyeksaan dan pengajaran politik di dalam kemudahan itu.Menurut dokumen kerajaan yang disemak AFP pada 2018, terdapat pengawal yang dilengkapi dengan gas pemedih mata, dan senapang mengawal di pusat yang dikelilingi dengan wayar berduri dan kamera inframerah.

Laporan AFP mengenai pangkalan data polis yang diragui bulan ini memperincikan pertuduhan ke atas 10,000 orang Uyghur yang dipenjarakan di barat daya Xinjiang, di mana ramai menjalani hukuman selama bertahun-tahun atas kesalahan keganasan yang jelas. -AFP

China berharap lawatan Pesuruhjaya Tinggi PBB untuk Hak Asasi Manusia, perjelas situasi sebenar


Letupan gas: Dua maut, 120 cedera

(Empat daripada bangunan yang dikosongkan dalam letupan gas di sebuah restoran/FOTO TWEETER POLIS ABU DHABI)

ABU DHABI, 24 Mei- Polis mengesahkan dua mangsa terkorban, manakala 120 lagi cedera dalam letupan silinder gas di sebuah restoran di Abu Dhabi, Emiriah Arab Bersatu (UAE), semalam.Menurut laporan awal polis di Twitter, daripada 120 yang cedera, 64 mangsa mengalami kecederaan ringan, 56 kecederaan biasa, manakala dua lagi meninggal dunia.Polis berkata, letupan turut menyebabkan kebakaran dan merosakkan bahagian permukaan enam bangunan serta beberapa stor sebelum api dapat dikawal."Mangsa dari empat bangunan yang rosak selamat dipindahkan, dengan usaha sedang dijalankan untuk mencari kediaman sementara bagi penduduk," katanya.Sementara itu, beberapa keping gambar diedarkan polis Abu Dhabi menunjukkan pasukan keselamatan merawat mangsa, selain terdapat serpihan serta kaca yang pecah bertaburan di atas jalan.Seorang saksi pula memberitahu akhbar nasional bahawa dirinya mendengar letupan ketika waktu tengah hari.

(Polis mengesahkan laporan awal mendapati 64 orang mengalami kecederaan ringan, 56 lagi mengalami secera yang memerlukan rawatan di hospital manakala dua maut/ FOTO AFP)

"Letupan pertama lebih perlahan bunyinya dan orang ramai mula menghubungi polis serta bomba."Kemudian ia disusuli dengan letupan lebih kuat sehingga menggegarkan tingkap dan beberapa pejabat, malah kaca juga bertaburan," katanya yang enggan dikenali.Pihak berkuasa bagaimanapun masih menyiasat punca kejadian termasuk kemungkinan perbuatan khianat.UAE berada dalam keadaan berjaga-jaga sejak serangan dron dan peluru berpandu oleh pemberontak Yaman yang membunuh tiga pekerja minyak di Abu Dhabi pada 17 Januari lalu.Sejak itu, pihak berkuasa berjaya menggagalkan tiga serangan serupa, termasuk satu yang didakwa oleh kumpulan militan dipercayai mempunyai hubungan dengan puak bersenjata pro-Iran di Iraq. - AFP


Jet F7 terhempas: Dua juruterbang Iran maut

(Jet pejuang Iran buatan Amerika Syarikat terbang di udara/Foto hiasan AFP)

DUBAI, 24 Mei- Dua juruterbang Iran maut selepas jet pejuang F7 terhempas hari ini berhampiran bandar Anarak, 200 kilometer (km) timur bandar Isfahan, lapor agensi berita rasmi Iran, IRNA."Misi jet itu adalah melakukan latihan menembak tetapi berlaku kemalangan pada 8.30 pagi (waktu tempatan)," kata seorang pegawai dari wilayah Isfahan kepada IRNA.Pakar berkata, Iran mempunyai rekod keselamatan udara yang lemah dengan kemalangan berulang, kebanyakannya membabitkan pesawat yang dibeli sebelum Revolusi Islam 1979 dan kekurangan alat ganti untuk penyelenggaraan.Menurut laporan Reuters pada Februari lalu, sebuah jet F5 yang digunakan oleh tentera Iran terhempas ke dinding sebuah sekolah di bandar barat laut Tabriz, membunuh dua juruterbang, selain, seorang pemandu yang keretanya dilanggar jet berkenaan di tempat nahas.

Sementara itu, agensi berita AFP melaporkan, kebanyakan armada udara Iran adalah Jet pejuang MiG dan Sukhoi Rusia yang bermula sejak era Soviet, serta beberapa pesawat dari China, termasuk F-7.

Jet pejuang F-4 dan F-5 Amerika Syarikat yang mula digunakan sejak sebelum revolusi Islam 1979 juga merupakan sebahagian daripada kelengkapan armada Iran.

Berita berkaitanJet pejuang tentera Iran terhempas, 3 orang terbunuh


Perang masuk bulan ke-4, Rusia perhebat serangan di wilayah Donbas

KIEV, 24 Mei - Tentera Rusia hari ini meningkatkan serangan mereka terhadap kubu terakhir penentangan di sekitar Luhansk di wilayah Donbas timur Ukraine, ketika konflik memasuki bulan keempat.Sejak pencerobohan Moscow pada akhir Februari, sokongan Barat telah membantu Ukraine mengekang kemaraan tentera Rusia di banyak kawasan termasuk ibu kota Kiev tetapi Rusia kini memberi tumpuan untuk mendapatkan dan mengembangkan peguasaannya di Donbas dan pantai selatan.“Minggu-minggu akan datang bakal menjadi sukar, dan kita mesti sedar tentang itu,” kata Presiden Ukraine Volodymyr Zelensky dalam ucapan hariannya malam tadi selepas pemimpin serantau dan penduduk melaporkan pengeboman hebat.

"Situasi pertempuran paling sukar hari ini ialah di Donbas," kata Zelensky, dengan bandar Bakhmut, Popasna dan Severodonetsk yang paling teruk terjejas.Gabenor Luhansk, Sergiy Gaidai berkata Rusia telah menghantar beribu-ribu anggota tentera untuk menawan seluruh wilayahnya dan Severodonetsk berada bawah serangan besar-besaran.Beliau juga memberi amaran kepada penduduk bahawa sudah terlambat untuk berpindah."Pada ketika ini saya tidak akan berkata: keluar, pindah. Sekarang saya akan berkata: tinggal di tempat perlindungan," katanya di Telegram. -AFP


Samsung komited labur AS$356 bilion jana 80,000 peluang kerja

SEOUL, 24 Mei- Syarikat kumpulan Samsung mengumumkan pelaburan berjumlah AS$356 bilion untuk tempoh lima tahun akan datang ke arah menjadikan syarikat itu sebagai peneraju dalam pelbagai sektor daripada semikonduktor sehingga biologi.

Nilai pelaburan baharu itu meingkat lebih satu pertiga daripada jumlah pelaburan dalam tempoh lima tahun lalu.

Gergasi teknologi itu adalah konglomerat terbesar di Korea Selatan dan jumlah perolehan keseluruhan adalah bersamaan dengan satu perlima daripada Keluaran Dalam Negara Kasar (KDNK) negara.

Samsung Electronics, anak syarikat utama adalah pengeluar terbesar telefon pintar dunia.

Pelan pelaburan itu akan membawa kepada “pertumbuhan jangka panjang dalam perniagaan strategik seterusnya membantu memperkukuh ekosistem industri global.” menurut kenyataan Samsung.

80,000 peluang pekerjaan baharu bakal tercipta, “terutama dalam perniagaan teras termasuk semikonduktor dan biofarmaseutikal" menjelang 2026.

(Presiden AS, Joe Biden (kiri) berdiri berhampiran Presiden Keroe Selatan (dua dari kiri) dan Naib Pengerusi Samsung Electronics Co. (dua dari kanan) semasa sesi lawatan Samsung Electronic, Kilang Pyeongtaek pada 20 Mei 2022/AFP)

Kenyataan sama menyebut, pelaburan itu membolehkan pengeluaran besar-besaran cip berdasarkan proses 3-nanometer," teknologi terkini untuk mengecilkan lagi saiz semikonduktor dan meningkatkan kuasa pengkomputeran.

Pelaburan besar juga akan dibelanjakan dalam sektor biofarmaseutikal bersama Samsung Biologics dan Samsung Bioepis.

Pelan baharu itu merangkumi peningkatan 36% peratus daripada jumlah pelaburan berbanding keseluruhan pelaburan dalam tempoh lima tahun lalu.

Pengumuman itu dibuat selepas lawatan Presiden Joe Biden ke kilang semikonduktor terbesar Pyeongtaek, Samsung Electronics pada Jumaat, menunjukkan kepentingan syarikat Korea Selatan itu dalam rantaian bekalan global mikrocip, semasa lawatan pertama Biden ke Asia.

Korea Selatan dan Amerika Syarikat perlu berusaha bagi memastikan “rantaian bekalan berdaya tahan, boleh dipercayai dan selamat," kata Biden yang menyifatkan pengeluaran semikonduktor di sana (Korea Selatan) sebagai "keajaiban inovasi" dan amat penting kepada ekonomi global.

Samsung menggaji kira-kira 20,000 orang di Amerika Syarikat dan kerja berkaitan pembinaan kilang semikonduktor baharu di Texas sedang berjalan; dijadualkan beroperasi pada 2024. –AFP


Bolsonaro pecat Presiden Petrobras ketiga yang dilantik April lalu

BRASILIA, 24 Mei - Presiden Brazil Jair Bolsonaro memecat presiden gergasi minyak negara Petrobras, yang baru berkhidmat selama 40 hari."Kerajaan Persekutuan, sebagai pemegang saham kawalan Petroleo Brasileiro S.A., Petrobras, memutuskan untuk membuat perubahan kepada jawatan presiden syarikat," kata Kementerian Galian dan Tenaga dalam satu kenyataan.Tanpa memberikan alasan khusus untuk pemecatan itu, ia mengucapkan terima kasih kepada Jose Mauro Coelho atas perkhidmatannya tetapi berkata: "Brazil sedang mengalami detik yang mencabar, disebabkan kesan ketidaktentuan melampau hidrokarbon di pasaran antarabangsa."Coelho dilantik pada April lalu untuk menamatkan penggal pendahulunya, Joaquim Silva e Luna, dan menjadi presiden Petrobras ketiga yang dipecat oleh Bolsonaro ketika harga bahan bakar melambung tinggi.

Kerajaan mencadangkan agar Coelho digantikan oleh pegawai Kementerian Ekonomi, Caio Mario Paes de Andrade.

Pelantikannya mesti disahkan oleh lembaga pengarah syarikat.

Berdasarkan angka rasmi, harga bahan bakar di Brazil telah meningkat lebih 33 peratus pada tahun lalu, mendorong kenaikan inflasi tahunan sebanyak lebih daripada 12 peratus dan menjejaskan dompet rakyat Brazil. -AFP


China berharap lawatan Pesuruhjaya Tinggi PBB untuk Hak Asasi Manusia, perjelas situasi sebenar

BEIJING, 24 Mei - Lawatan penting Pesuruhjaya Tinggi Pertubuhan Bangsa Bersatu (PBB) untuk Hak Asasi Manusia, Michelle Bachelet ke wilayah Xinjiang diharap akan membantu menjelaskan maklumat salah, kata Menteri Luar China Wang Yi.Kenyataan Kementerian Luar menyebut, Wang juga memaklumkan bahawa melindungi hak etnik minoriti merupakan bahagian penting dalam pentadbiran Bijing, dan melindungi keselamatan orang ramai adalah matlamat jangka panjangnya."Untuk memajukan agenda hak asasi manusia antarabangsa, kita mesti elakkan daripada mempolitikkan hak asasi manusia," katanya.Bachelet dijangka melawat bandar Urumqi dan Kashgar di Xinjiang pada hari Selasa dan Rabu sebagai sebahagian daripada lawatan enam hari yang pertama ke China oleh pegawai kanan PBB sejak 2005.

(Lawatan penting Pesuruhjaya Tinggi Pertubuhan Bangsa Bersatu (PBB) untuk Hak Asasi Manusia, Michelle Bachelet ke wilayah Xinjiang/REUTERS]

Parti Komunis China yang memerintah negara itu dituduh memenjarakan lebih sejuta Uyghur dan minoriti Islam lain di wilayah barat jauh sebagai sebahagian daripada tindakan keras selama bertahun-tahun.Amerika Syarikat dan penggubal undang-undang di negara Barat yang lain menggelarkannya sebagai "pembunuhan beramai-ramai".Beijing sebaliknya menafikan sekeras-kerasnya dakwaan itu dan menggelarnya sebagai "pembohongan abad ini". -AFP


Gelombang haba di India jejaskan populasi burung

AHMEDABAD, 24 Mei- Gelombang haba melampau yang melanda India sejak beberapa minggu lalu turut menjejaskan populasi burung.Petugas di hospital haiwan memaklumkan berlaku peningkatan mendadak menyelamatkan burung yang jatuh ke tanah akibat keletihan dan strok haba.Jumlah itu meningkat kepada 90 hingga 100 ekor setiap hari berbanding 25 hingga 30 ekor sebelum ini.Petugas Animal Aid Unlimited di bandar Udaipur, berkata burung menghadapi banyak kesukaran.Antaranya dehidrasi, menyebabkan banyak burung mati termasuk anak burung.

(Petugas perubatan sedang melakukan ujian suhu kepada burung yang mengalami kesan akibat gelombang haba di India /AFP)

Sejak musim panas melanda pada Mac, beberapa kawasan di India mengalami gelombang haba melampau dengan suhu mencecah hampir 50 darjah Celsius di beberapa tempat di New Delhi dan Uttar Pradesh.Jabatan Meteorologi India memaklumkan suhu yang dicatatkan pada Mac itu adalah paling tinggi pernah direkodkan dalam tempoh 122 tahun. -AFP


Kes COVID-19 di Korea Utara mencatatkan penurunan stabil

PYONGYANG, 24 Mei- Jangkitan COVID-19 di Korea Utara menyaksikan trend penurunan stabil dengan kurang daripada 200,000 kes baharu direkodkan untuk hari ketiga berturut-turut.Media tempatan, KCNA melaporkan beberapa hari selepas sistem pencegahan wabak kecemasan maksimum diaktifkan, kadar morbiditi dan kematian di seluruh negara menurun secara drastik dan bilangan orang yang pulih meningkat.Korea Utara berkata ia sedang meningkatkan pengeluaran bekalan ubat penting.

(Korea Selatan masih mengalami kekurangan bekalan ujian COVID-19 /AFP)

Pihak berkuasa mengedarkan makanan dan ubat-ubatan ke seluruh negara, dengan pegawai perubatan tentera dikerah membantu mengedarkan ubat dan menjalankan ujian.Berikutan kekurangan bekalan ujian, Korea Utara belum mengesahkan jumlah individu yang diuji positif wabak berkenaan.Korea Selatan dan Amerika Syarikat sebelum ini mencadangkan bantuan memerangi wabak itu termasuk dalam penyediaan bekalan vaksin, tetapi Pyongyang tidak menjawab tawaran berkenaan. -AFP


Perang menentang COVID-19 masih belum berakhir - WHO

GENEVA, 24 Mei- Pertubuhan Kesihatan Sedunia (WHO) sekali lagi memberi amaran bahawa pandemik COVID-19 masih belum berakhir.Ketua Pengarah WHO, Tedros Adhanom Ghebreyesus berkata kes yang dilaporkan meningkat di hampir 70 negara di semua wilayah.Berucap pada Perhimpunan Kesihatan Sedunia ke-75, Ghebreyesus berkata, agensi itu kini menghadapi tugas memulihkan perkhidmatan kesihatan penting, dengan 90 peratus negara anggota melaporkan gangguan satu atau lebih perkhidmatan kesihatan penting.

(Ketua Pengarah WHO, Tedros Adhanom Ghebreyesus /AFP)

Katanya lagi, pandemik COVID-19 telah menunjukkan mengapa dunia memerlukan WHO yang lebih kukuh dan dibiayai secara mampan.Tambahnya, WHO masih jauh di belakang untuk melihat 1 bilion lagi orang mendapat manfaat daripada perlindungan kesihatan sejagat menjelang tahun depan.Ghebreyesus juga berkata, kerajaan harus meletakkan kesihatan rakyat sebagai keutamaan dalam pelan rancangan pembangunan dan pertumbuhan. -AFP


AS dalam proses keluarkan vaksin Jynneos kekang penularan cacar monyet

WASHINGTON, 24 Mei- Pihak berkuasa kesihatan Amerika Syarikat (AS) dalam proses mengeluarkan beberapa dos vaksin Jynneos bagi mengekang kes penularan cacar monyet.Menurut Pusat Kawalan dan Pencegahan Penyakit (CDC), terdapat lebih daripada 1,000 dos vaksin yang diluluskan pada 2019 yang kini berada dalam simpanan pusat.CDC menjangkakan, angka kes akan meningkat dalam beberapa minggu akan datang.

(Vaksi Jynneos antara vaksin yang mampu membendung wabak cacar monyet /AFP)

Berita berkaitan Britain kesan jangkitan Cacar Monyet tiada kaitan dengan perjalanan ke Afrika Barat Kanada kesan 13 kes dipercayai penyakit cacar monyet jarang ditemui

Jynneos, diluluskan Amerika Syarikat untuk digunakan bagi membendung penularan cacar dan cacar monyet dalam kalangan dewasa yang berisiko tinggi berusia 18 tahun ke atas.Terdapat lebih daripada 100 juta dos vaksin cacar ACAM-2000 yang mempunyai kesan sampingan ketara.Ia akan diedarkan kepada individu yang pernah bersentuhan dengan pesakit cacar monyet, pekerja penjagaan kesihatan, kontak rapat dan mereka yang berisiko tinggi.Ketika ini, terdapat satu kes cacar monyet disahkan di Massachusetts dan empat kes masing-masing di New York, Florida dan Utah. -AFP


SAN FRANCISCO, 24 Mei - TikTok akan mula membenarkan beberapa akaun popular mengecas langganan untuk penstriman langsung.Alat menjana wang itu dilihat akan bersaing hebat dengan platform media sosial popular lain seperti Instagram dan Facebook yang mengetengahkan personaliti dalam talian yang menarik penonton."Langganan live ialah lanjutan daripada usaha kami untuk membina peluang kewangan pencipta pelbagai kandungan yang sesuai dengan pelbagai keperluan pencipta," kata TikTok dalam catatan blog.TikTok berkata ciri langganan yang diperkenalkan minggu ini hanya akan tersedia kepada pencipta kandungan melalui jemputan buat masa ini tetapi akan dikembangkan secara global dalam beberapa bulan akan datang.Syarikat bagaimanapun tidak mendedahkan harga.

(TikTok benar pencipta kandungan kenakan bayaran langganan bulanan/GOOGLE)

"Pencipta akan dapat bertukar ke mod sembang eksklusif kepada pelanggan, meningkatkan hubungan yang lebih peribadi antara pencipta dan penonton," kata syarikat itu.

"Untuk mengakses ciri Langganan langsung, pencipta perlu berumur sekurang-kurangnya 18 tahun, manakala pengguna perlu sekurang-kurangnya umur yang sama untuk melanggan," kata TikTok dalam siaran itu.Faedah pelanggan termasuk lencana digital dan dalam beberapa kes, keupayaan untuk mengawal sudut kamera semasa sesi penstriman, mengikut siaran klip video oleh pencipta TikTok yang dijemput untuk mengambil bahagian.TikTok awal bulan ini mengumumkan program perkongsian hasil iklan dengan pencipta kandungan platform media sosial yang terkenal itu.Rangkaian sosial utama lain yang memfokuskan pada video, seperti YouTube, Instagram dan Snapchat, telah pun melaksanakan sistem perkongsian hasil. -AFP

BERITA BERKAITAN*Netflix dan Tiktok sekat perkhidmatan di Rusia*Elon Musk tangguh sementara beli Twitter*Twitter terima tawaran pengambilalihan Elon Musk bernilai AS$44 bilion


Bangunan runtuh, lima maut 80 masih terperangkap

TEHRAN, 24 Mei - Sekurang-kurangnya lima orang maut apabila sebuah bangunan komersial 10 tingkat yang masih dalam pembinaan runtuh di bandar Abadan, Iran.Lebih 80 orang lagi dipercayai masih terperangkap di bawah runtuhan.Sebab berlakunya runtuhan masih belum dikenal pasti, terjadi ketika ribut pasir.Pemilik bangunan dan pengurus projek syarikat pembinaan telah ditahan.Bangunan itu terletak di kawasan yang paling sibuk di Abadan yang dikelilingi oleh bangunan komersila, perubatan dan pejabat.

(Rakyat Iran berkumpul di tapak bangunan sepuluh tingkat runtuh di bandar barat daya Iran/AFP)

Mojtaba Khaledi, jurucakap perkhidmatan penyelamat negara berkata jumlah korban awal mengesahkan bahawa sekurang-kurangnya "empat orang telah kehilangan nyawa dan 21 yang lain telah cedera," Penduduk tempatan beratur di pusat menderma darah untuk menderma darah kepada mereka yang cedera.Rakaman video di sosial media menunjukkan penunjuk perasaan yang marah berkumpul di tapak runtuhan ketika pasukan penyelamat masih melakukan kerja-kerja menyelamat dan memindahkan runtuhan.Pasukan penyelamat dari bandar berdekatan juga dibawa ke Abadan untuk membantu.Pihak berkuasa tempatan berkata, insiden tersebut kini dalam siasatan. - AFP


Angka global penduduk berpindah akibat konflik lepasi 100 juta - UNCHR

MOSCOW, 24 Mei - Jumlah penduduk yang terpaksa berpindah, melarikan diri daripada pencabulan hak asasi manusia dan penganiayaan serta keganasan sudah melebihi 100 juta, dengan konflik di seluruh dunia memburukkan lagi keadaan, lapor Sputnik.

Menurut Agensi Pelarian Pertubuhan Bangsa Bersatu (UNHCR) pada Isnin, menjelang akhir 2021, bilangan orang yang terpaksa berpindah meningkat sehingga 90 juta disebabkan gelombang baharu keganasan atau permusuhan berterusan di Afghanistan, Burkina Faso, Habsyah , Myanmar, Nigeria dan Republik Demokratik Congo.

Sejak tiga bulan lalu, konflik di Ukraine menyebabkan 14 juta orang terpaksa meninggalkan kediaman mereka, termasuk enam juta yang mencari suaka di luar negara dan lapan juta hilang menjadi pelarian domestik.

"Seratus juta adalah angka yang besar dan membimbangkan. Ia rekod yang tidak sepatutnya berlaku dan menyedarkan kita untuk bangkit menyelesaikan dan mencegah konflik, menamatkan penganiayaan dan menangani punca asas yang memaksa penduduk terpaksa meninggalkan rumah mereka," kata Pesuruhjaya Tinggi Pertubuhan Bangsa Bersatu (PBB) untuk Pelarian, Filippo Grandi dalam satu kenyataan.

(Kanak-kanak pelarian Rohingya bermain di sekitar sebuah pam air di Kem Pelarian Balukhali, Bangladesh/AP)

Jumlah keseluruhan orang yang terpaksa berpindah kini melebihi 1% daripada populasi global, dan angka itu setanding dengan saiz populasi Mesir, yang menduduki tempat ke-14 negara paling ramai penduduk di dunia.

Lebih separuh daripadanya terpaksa berpindah manakala bilangan pelarian dan pencari suaka berjumlah 46.8 juta.

Beliau berkata bantuan kemanusiaan bukanlah penyelesaian muktamad kepada krisis pelarian.

Katanya, satu-satunya penyelesaian terbaik ialah mewujudkan semula keamanan dan kestabilan supaya rakyat yang tidak bersalah tidak lagi perlu menanggung penderitaan. -BERNAMA


Starbucks ikut jejak McDonald’s tinggalkan Rusia

NEW YORK, 24 Mei - Syarikat rangkaian kopi terkemuka, Starbucks menumumkan pada Isnin, mereka  akan keluar dari pasaran Rusia selepas hampir 15 tahun sekali gus menyertai McDonald's Corp dalam menandakan berakhirnya kehadiran beberapa jenama Barat terkemuka di negara itu.

Starbucks yang berpangkalan di Seattle mempunyai 130 kedai di Rusia, dikendalikan oleh pemegang lesennya Alshaya Group, dengan hampir 2,000 pekerja di negara itu.

"Kami akan terus menyokong hampir 2,000 rakan kongsi apron hijau di Rusia, termasuk bayaran selama enam bulan dan bantuan untuk rakan kongsi beralih kepada peluang baharu di luar Starbucks," kata syarikat itu.

Langkah itu susulan tindakan serupa minggu lalu oleh satu lagi jenama gergasi Amerika Syarikat, McDonald's, yang mempunyai rangkaian lebih besar di negara itu.

Jenama AS telah berada di bawah tekanan untuk memutuskan hubungan dengan Rusia di tengah-tengah kecaman antarabangsa terhadap pencerobohan Ukraine.

Starbucks telah berada di Rusia selama 15 tahun. Dalam acara pelabur pada Disember 2010, para eksekutif mengatakan negara itu sebagai pasaran baharu utama untuk jenama tersebut, bersama-sama dengan China, Brazil dan India.

Starbucks bagaimanapun tidak mendedahkan kesan kewangan yang bakal ditanggung akibat keputusan yang diambil untuk keluar dari Rusia.

Sementara itu, McDonald's berkata keluarnya akan mengakibatkan kos sekali sahaja sebanyak AS$1.2 bilion hingga AS$1.4 bilion.

Pada hari Khamis, rangkaian itu berkata ia mencapai perjanjian untuk menjual perniagaannya di Rusian kepada ahli perniagaan Rusia Alexander Govor, pemegang lesen McDonald's.

Untuk rekod, saham Starbucks naik 0.5% kepada AS$73.76 pada Isnin. - AFP

(Gambar diambil pada 10 Mac 2022, pemandangan kedai kopi Starbucks yang ditutup di Moscow pada 10 Mac 2022.- AFP)